text:
Viðurskifti um ílegurnar fevna um heilsuviðurskifti hjá allari familjuni. Verður ávíst ættarbregði funnið ella arvalig sjúka (diagnosa) staðfest hjá einum persóni, hevur tað avleiðingar fyri onnur í familjuni. Einstaklingar, sum verða ílegukannaðir, eiga tí at hugsa um, hvørja ávirkan møguligar upplýsingar kunnu hava á onnur í familjuni.
Ábyrgd og skyldur skulu tó síggjast í eini javnvág við rættin hjá einstaklinginum at velja, hvørt hann vil hava kunning um sínar ílegur ella ikki. Áherðsla eigur at verða løgd á rættin til at velja. Íleguráðgeving er ein týðandi partur av genomkanningum, og tilboð um ráðgeving eigur at verða givið bæði áðrenn og aftaná sjálva kanningina, so allar møguligar avleiðingar eru greiðar.
Les um avmarkingar við genomkanningum.
Kelda: Health - Centre for Genetic Education, Australia


c: text/html

text:
Orð: Louis Zachariassen
Lag: Rikard Nordraak
1. Tú sangst eitt so vakurt
og yndisligt ljóð
í morgun, tú uppi á mønuni stóð.
Syng, títlingur lítli, eg skilji teg væl.
Mær leingist at hoyra títt ljóðfagra spæl.
2. So mangan eg spældi á grønari grund.
Eg kleiv upp um hamrar og leikti í lund,
men aldri eg hoyrdi eitt vænari lag
enn tað, tú í morgun á mønuni kvað.
3. Í fjarløgdum londum er fagurt og frítt,
har syngja teir fuglar so lokkandi blítt;
best hugnar mær tó her á Føroya grund
og lagið, tú títlingur syngur um sund.
4. Tí meðan eg lítil í vøgguni lá,
tú satst, sum tú enn situr mønuni á.
– Syng, títlingur lítli! Eg skilji teg væl.
Mær leingist at hoyra títt ljóðfagra spæl.

robotstxt: allowed

filter: keep


text:
Deyðahav
Deyðahav er eitt vatn, sum liggur á markinum millum Ísrael og Jordan. Eingin á rennur úr vatninum, sum er saltasta vatn í heiminum. Tað er eisini lægsta vatn í heiminum: 420 metrar lægri enn sjógvurin. Einasta stóra á, sum rennur í Deyðahavið er Jordanáin. Tað regnar bara umleið 100 mm um árið í norðara enda av vatninum og umleið 50 mm um árið í syðra enda. Saltið hevur áarvatnið tikið úr jørðini og borið hagar. Deyðahavið dýpist ikki, tí veðurlagið er so heitt har, at vatnið guvar burtur, so skjótt sum tað kemur í tað, saltið liggur eftir. Sum tíðin er liðin, er so nógv salt savnað saman, at tað loysir seg at høgga og selja tað. Í Deyðahavinum eru 28 % av salti.
Alternativar viðgerðir við vatni og leiri úr Deyðahavinum[rætta | rætta wikitekst]
Við Deyðahav baða ferðafólk sær í runu, tí tað verður hildið at vera gott fyri húðina. Tað eru serliga fólk við húðsjúkum sum psoriasis og eksem, sum fáa sær hesa viðgerð. Tað eru eisini viðgerðir fyri fólk við slitgikt, sum fáa pakkar við mineralríkum leiri úr Deyðahavinum løgd á sjúku liðini. Kanningar sum Ben-Gurion University hevur gjørt hava víst, at henda viðgerð kann geva linna saman við vanligum heilivági frá læknavísindini..[1]
Keldur[rætta | rætta wikitekst]
- ↑ Therapy With Mud Compresses for Knee Osteoarthritis: Comparison of Natural Mud Preparations With Mineral-Depleted Mud. Flusser, Daniel; Abu-Shakra, Mahmoud; Friger, Michael; Codish, Shlomi; Sukenik, Shaul. Journal of Clinical Rheumatology. August 2002 - Volume 8 - Issue 4 - síðurnar 197-203


text:
Liberalisma
Liberalisma ella frælsistevna er ein politisk hugsjón, har týdningarmest er at leggja dent á frælsi og møguleikar hins einstaka, veikan stat og lágan skatt. Liberalisma verður mett at vera ráðandi politiska hugsjón í Vesturheiminum. Harafturat eru javnrættindi týdningarmikil liður í liberalismu, t.e. øll skulu hava somu rættindi og somu møguleikar. Allir borgarar og øll vinna skulu hava fullan rætt til at virka innanfyri somu galdandi lógarkarmar. Týdningarmikið við liberalismu er eisini, at tey, sum arbeiða, skulu fáa pengar, meðan tey, sum ikki arbeiða, meira ella minni ongar pengar skulu fáa. Í fronsku kollveltingini vóru loysanarorðini ’’frælsi, javnaður og brøðralag’’. Liberalisman setur frælsi í hásæti. Í 1789 kom mannarættindayvirlýsingin, sum í 17 greinum vísir á grundleggjandi menniskjarættindi. Í 19. øld vóru mong hugtikin av liberalismu. Øll skuldu hava sama rætt at siga sína hugsan bæði í skrift og talu. Liberalistisku sjónarmiðini ávirkaðu eisini fíggjarstøðu landanna. Greiðastu mótsetningar til liberalismu eru sosialisma, kommunisma og marxisma. Meðan statirnir eru tann grundleggjandi eindin í merkantilismu og kommunismu, er einstaklingurin grundleggjandi eindin í liberalismu.[1]
Hugsanir í liberalismu kunnu í stóran mun knýtast til hugsanir Johns Lockes (1632- 1704) og Adams Smiths (1723-1790). Smith vildi vera við, at tann einstaki er sjálvsøkin, men at tað er ein fyrimunir fyri samfelagið sum heild.[2] Adam Smith helt, at um øll í einum landi gera tað, sum loysir seg best fyri tey sjálvi, so er hetta eisini gott fyri heildina.[3] Smith skrivaði í 1776 bókina The Wealth of Nations. Hetta verk var ætlað sum ein atfinning at verandi merkantilistisku skipan. Um hetta mund vóru nógvar avmarkingar fyri búskaparligum virksemi galdandi. Merkantilistiska skipanin hevði lagt upp til, at stjórnir skuldu leggja seg út í búskaparligar stýringar av vinnulívi við tí endamáli at veksa um útflutning og avmarka innflutning. Á henda hátt fóru lond at standa seg betur í kappingini mótvegis øðrum londum, og hetta hevði týdning fyri ríkidømi í einstaka landinum. Smith hevði eina aðra fatan. Hann grundgav fyri fríhandli og bert avmarkaðari uppílegging frá politiskari síðu. [4]
Tað, at marknaðurin skal vera fríur, merkir ikki, at øll kunnu gera, sum tey vilja. Ein fortreyt fyri liberalismu er, at statirnir tryggja frælsi hins einstaka. Frælsi skal ikki nýtast til at snýta onnur, og er tað soleiðis, at vit á einum øki í samfelagnum fáa eina monopolfyritøku, so skal hon annaðhvørt upploysast í fleiri smærri fyritøkur. Tær strongu kappingarlógirnar, sum eru galdandi í Vesturheiminum, eru júst gjørdar við tí fyri eyga at tryggja ein sterka kapping. Hetta er liberalistiskur vinnupolitikkur. Sjálvur hornasteinurin í einum liberalum búskapi er privatur ognarrættur. Tá ið tilfeingið er á privatum hondum, er størri vilji at gagnnýta tilfeingið effektivt.[5] Adam Smith var av tí áskoðan, at fríur handil er av størsta týdningi, og at staturin ikki eigur at leggja seg út í marknaðin, tí at marknaðurin er sjálvregulerandi. Hann doypti hesa mekanismuna ósjónliga hondin (enskt: The invisible hand).[6]
Aftaná Seinna heimsbardaga tók av álvara eitt liberalistiskt rák seg upp í heimsbúskapinum. Endamálið var m.a. at menna heimshandilin við tí grundgeving, at handil er drívmegin aftanfyri vøkstur og búskaparligari menning. [7] Tað finnast nógv ymiskt sjónarmið innan liberalismu. Tað er tey, sum leggja dent á búskaparliga javnstøðu og leggja seg upp ímóti sosialliberalistiskum sjónarmiðum, meðan onnur halda, at frælsi hins einstaka er týdningarmeiri enn sosialt rættvísi.[8]
Klassisk liberalisma leggur dent á einstaklingin, ognarrættin, atomismu, laissez-faire kapitalismu (búskaparlig liberalisma ella kapitalisma). Tann modernaða liberalisman hevur positivari áskoðan á stjórnina. Góðkenning av ávísari redistributión og laissez-faire kapitalisman vrakað. Í USA eru demokratar tað, sum amerikanarar kalla «liberalir» (vinstrahallir). Á tí høgrahallu síðuni í Evropa finnast fleiri rætningar, eitt nú sosialliberalisma, liberalisma og klassisk liberalisma.
Keldur[rætta | rætta wikitekst]
- ↑ Heywood, A. 2000. Key Concepts in Politics. New York City, New York: Palgrave Macmillan. ISBN 9780312233815. Page 60.
- ↑ McLean, I. & McMillan, A. (eds.). 2003. Positivism Oxford Concise Dictionary of Politics. Oxford: Oxford University Press. Page 491.
- ↑ Crane, G.T. & Amawi, A. (eds.). 1997. The Theoretical Evolution of International Political. Oxford: Oxford University Press. ISBN 9780195094435. Page 56.
- ↑ Heywood, A. 2005. Politicial Ideologies, An Introduction, 4th edition. New York City, NY: Palgrave. ISBN 9780230367258. Page 51.
- ↑ Balaam, D. N. & Veseth, M. 2008. Introduction to International Political Economy, 4th edition. Upper Saddle River, NJ: Pearson Education. ISBN 9780205791385. Page 40.
- ↑ McLean, I. & McMillan, A. (eds.). 2003. Positivism Oxford Concise Dictionary of Politics. Oxford: Oxford University Press. Page 491.
- ↑ Mingst, K.A. 2008. Essentials of International Relations – 4th edition. London: W.W. Norton & Company. ISBN 9780393921953. Page 258.
- ↑ Gilpin, R. 1987. The Political Economy of International Relations. Princeton, NJ: Princeton University Press. ISBN 978-0691022628. Page 27.


text:
Vælkomin til NEMA!
Vit hava altíð gingið á odda. Frá tí vit fingu fyrstu telduna til Føroya til nú, vit eru Føroya fremsti veitari av skrivstovuúgerð, innbúgvi, teldum, telduskipanum og fíggjarstýringsloysnum.
Alt, ið krevst hjá fyritøkum at trívast, mennast og vaksa.
Nema hevur í dag trý virkisøki:
- Nema Kunningartøkni
Nema Kunningartøkni veitir vinnulívinum alskyns KT-tænastur – alt frá teldum og kopimaskinum til ráðgeving í sambandi við krevjandi KT-loysnir. Umframt hetta bjóða vit ráðgeving, íverksetan, førleikamenning, rakstur og support í sambandi við fíggjarstýringsloysnir.
- Nema Skrivstovumarknaður
Nema Skrivstovumarknaður er heildarveitari av skrivstovuútgerð til vinnulív og stovnar. Her er alt til skrivstovuna, og dentur verður lagdur á dygd, kappingarføri og skjóta tænastu.
- Nema Innbúgv
Nema Innbúgv selur innbúgv til skrivstovur, fundarhøli, móttøkur og matstovur. Nema innbúgv hevur eisini serinnbúgv til barnagarðar, skúlar, røktarheim, sjúkrahús og aðrar stovnar, ið hava brúk fyri serloysnum.


text:
Snorri Brend
06.07.2014 - 01:40
Tíðindi > Norðstreymoy - Kollafjørður
Tað kemur meiri enn so fyri, at sjálvt tey lærdu standa spyrjandi.
Og tað gera tey av sonnum um tað sum hendir í Kollafirði í hesum døgum.
Her eru menn í ferð við at bora fleiri hol í sambandi við jarðhita. Og her standa teir yvir fyri einum serstøkum fyribrigdi:
Hví er so høgt hitastig í jarðholunum her? Vanliga veksur hitastigið bara 2,5° stig fyri hvørjar 100 metrar dýpi.
Men her í Kollafirði veksur tað munandi meiri.
Tann áhugaverdi spurningurin er, hví hetta hendir?
RIVUR
Á heimasíðuni hjá Jarðfeingi verður greitt frá, at seinnu árini eru borað fleiri hol til jarðhita.
Í flestu holum stendur vatnið tætt upp til yvirflatuna. Hetta eru tekin um góð jarðhitahol, tí vatn seyrar í rivum í undirgrundini, so hiti alla tíðina verður førdur til holið.
Í nøkrum førum eru holini ‘artesisk’, sum aftur merkir, at vatntrýstið er so stórt, at vatn støðugt rennur upp úr holinum.
- Ymiskt er, hvussu heitt er í jarðhitaholum, men vanliga er hitastigið um 8 til 10 stig, verður sagt.
Støðan er hon, at í hesum døgum bora P/F Demich og P/F Jarðhiti fleiri nýggj jarðhitahol í Kollafirði.
65 HÚSKI
Á Lygnnesi í Kollafirði varð herfyri borað eitt 200 metrar djúpt jarðhitahol. Úr hesum holi rennur nógv vatn - góð 2 tons um tíman, sum er 19 stig heitt.
Longur úti, á Traðavegi, varð í hesi vikuni somuleiðis borað eitt hol, 165 metrar djúpt. Úr hesum holi renna heili 33 tons um tíman, og hetta vatnið er um 26 stig heitt.
- Um vit hugsa okkum, at hetta vatnið verður nýtt beinleiðis til gólvhita í húsum, og 33 tons/tíman av vatni verða køld úr 26°C til 21°C, svarar hetta til umleið 200kW.
- Hetta hevði sostatt verið nóg mikið at hita umleið 65 hús - væl at merkja uttan hitapumpu, vísir Jarðfeingi á.
HEITT OG REINT
Hetta heita vatnið er harumframt sera vælegnað til hitapumpu og kann brúkast til rættuliga nógv hús við sera høgum effektiviteti. Vatnið úr undirgrundini er sum oftast eisini sera reint og vælegnað sum drekkivatn.
Og her er tað so, at Jarðfrøðingar standa spyrjandi um hetta høga hitastig í jarðholunum:
Ein møguleiki er, at hesi hol hava samband við rivur, sum ganga djúpari niður í jørðina.
- Áhugavert er, um hiti úr hesum holum verða varandi, sigur Jarðfeingi sum fer at fylgja gongdini við støðugum mátingum.


text:
Heri Simonsen 10.02.2018 (15:35)
Anja: Stuttlig uppliving í øðrvísi umstøðum
Kvinnurnar hjá Fleyr hava vunnið seg í steypafinaluna hjá kvinnum í flogbólti.
Fleyr vann fyrr í dag 3-1 á TB í hálvfinaluni, sum var spæld í KÍ-høllini. Settmunurin var 25-22, 25-11, 22-25 og 25-17.
TRÝST á PÍLIN undir MYNDINI, og hoyr samrøðuna Óli G. Samuelsen gjørdi við Anju Danielsen hjá Fleyr, sum er komin heim til Føroya úr Danmark fyri at hjálpa Fleyr í steypafinaluna.
Anja Danielsen heldur, at talan var um ein stuttligan dyst í øðrvísi umstøðum, men hon heldur, at tað var dekan ov heitt undir dystinum.
Hon ásannar, at hon og liðfelagarnir fullu nakað í triðja settinum, sum TB vann 25-22. Anja Danielsen greiðir frá, at tað er nakað sum ofta hendir tá ein er framman fyri 2-0, at hitt liðið gevur alt í triðja settið. Anja fegnast tó um, at hon og liðfelagarnir arbeiddu seg uppaftur í fjórða settið.
Hoyr samrøðuna Óli G. Samuelsen gjørdi við Suna Yong Petersen, hjálparvenjara hjá TB aftaná dystin HER
Hoyr hvussu tað ljóðaði á Rás2, tá Óli G. Samuelsen segði frá teimum avgerandi bóltunum í dystinum TB-Fleyr 1-3. Og hoyr samanumtøkuna hjá Hans Fróða Jensen HER
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Árinsmeting av útbyggingini av elverkinum á Sundi góðkend
SEV hevur søkt um góðkenning at byggja nýggja støð við fýra motorum í grótbrotinum vestan fyri verandi elverk á Sundi.
Sambært § 16 í elveitingarlógini skal ravmagnsframleiðari gera umhvørvisárinsmetingar, áðrenn loyvi til framleiðslu verður givið. Í árinsmetingini skal verða mett um, hvørjar møguligar fylgjur ætlaða virksemið kann hava fyri umhvørvið.
Nýggju motorarnir kunnu framleiða upp til 9,2 MW hvør. Reinsiverk, sum minkar um útlátið av nitrogenoxidum (NOx) við umleið 75%, er á øllum motorunum.
Motorarnir fara í fyrstu syftu at framleiða elektrisitet úr tungolju, men kunnu umbyggjast til eisini ella bert at brúka natúrgass sum brennievni. Teir elstu motorarnir á verandi verki skulu vera til at taka í nøkur ár, tá stórur tørvur verður á orku ella onnur viðurskifti gera tað neyðugt. So hvørt varandi orkukeldur verða útbygdar, fer Sundsverkið at vera eitt verk til at taka og bert veita orku, tá onnur orka ikki er tøk.
Umhvørvisstovan góðkennir umhvørvisárinsmetingina hjá SEV. Hetta hóast útlit ikki eru til, at framleiðslan av elektrisiteti við olju á Sundi minkar munandi komandi 10 árini. Hinvegin sær ikki út til, at hon fer at vaksa munandi. Umhvørvisstovan metir tí, at árinini á umhvørvið kring elverkið á Sundi sum heild fara at verða minni, enn tey hava verið seinastu mongu árini, av tí at verkið fer at hava fýra nýggjar og virknari motorar við nitrogenoxidreinsing av roykinum, sum frá líður lækkandi svávulinnihald í brennievninum, tryggari verju móti óhappum frá oljugoymslunum, betri spillvatnsskipan og betri ljóðdoyving á nýggjaru bygningunum. Árinini verða enn minni, um nýggja støðin sum frá líður fer at brúka natúrgass sum brennievni í staðin fyri tungolju.
Góðkenningin er almenn og kann síggjast her
Góðkenningin kann kærast
Tey, ið hava kærurætt, kunnu kæra umhvørvisgóðkenningina til landsstýriskvinnuna í umhvørvismálum.
Kærurætt hava tey, sum avgerðin hevur ein serstakan, beinleiðis og persónliga týdning fyri. Les meira um at kæra her.
Møgulig kæra skal sendast til Umhvørvisstovuna, Traðagøta 38, 160 Argir, í seinasta lagi mikudagin 19. juni 2017.
Um tú vil hava meira at vita, ert tú vælkomin at seta teg í samband við Ingvard Fjallstein, telefon 342400 ella us@us.fo
« Aftur
Stongt vegna starvsfólkatiltak
23-05-2018
Verja av fugli á Ramsar-oyggjum
13-04-2018
Skjalasøvnini í Tinglýsingini og Ma…
09-04-2018
Hægstirættardómur um matrikulgjøld
05-04-2018
Dálkingarevni í spillivatni í fýra …
03-04-2018
Órudd og annað burturkast skal ikki…
02-04-2018
Runavíkar kommuna fingið umhvørvisg…
28-03-2018
Sundsverkið fingið nýggja umhvørvis…
28-03-2018
Næmingur úr 9.ð fekk høvi at royna …
16-03-2018
Norðurlendskur stuðul til verkætlan…
15-03-2018


text:
Men við tí úti úr skipanini fari eg víðari við rósi, tí eg haldi í grundini, at brotið, sum Kaj Leo Holm Johannesen, løgmaður, hevði um mentan í ólavsøkurøðuni í ár var eins skilagott og tað var stutt. Brotið ljóðar soleiðis: "Tjóðin er rík, tí okkara mentan stendur í blóma, sum í fjølbroytni setir sín dám á okkara tilveru. Á hesum oyggjum býr eitt skapandi fólk, eitt tilfeingi, sum vit stuðla og virðismeta. Skapandi listin gevur okkum nógvar góðar og virðismiklar upplivingar innan tónleik, myndlist, sjónleik og tað skrivaða orðið. Ætlanin er at seta eitt lista- og mentanarráð við tí endamáli at samskipa mentanarstuðulin betri og styrkja fakligu ráðgevingina."
At eg sjálv eri ein sonevndur listaserkønur persónur hevur møguligvís eitt sindur við málið at gera, og tað er kanska eitt sindur ov eyðsæð, at eg haldi, at vit eiga at bøta um og styrkja fakligu ráðgevingina. Men tað haldi eg og eg haldi, at tað er lemjandi fyri politiska mentanarkjakiðð, at tað ALTÍÐ er onkur forbrendur politikari, sum fer upp á røðarapllin, tá mentan er á skránni og ber fram okkurt avbrigdi av hesum óbegávaða setningi :"Men hvør kann í grundini avgera hvat tað er fyri list, vit skulu stuðla?". Hesum kóri syngur løgmaður tíbetur ikki við í.
At eg eisini sjálv eri í mentanargrunni landsins ávirkar kanska mín hugburð í mun til ólavsøkurøðuna. Mær dámar væl at hoyra, at mentanarstuðulin skal samskipast betri. Tí eg veit, at hann ikki fungerar optimalt, tí eg veit, at peningurin ikki altíð verður brúktur har, sum størsti tørvur er á honum og tí eg haldi, at tað er neyðugt fyri listastuðulin, fyri at hann skal yvirliva, at peningurin verður brúktur á skilabesta hátt. Tað er ikki bara paranoidar løtur, at eg illtonki allar politikarar, sum ikki vilja broyta stuðulsskipanina fyri at ætla sær at avtaka hana við ikki at kunna vísa á hvussu neyðug hon er í samfelagnum.
At orðið tjóðpallur og mong onnur umráðandi orð ikki vóru partur av ólavsøkurøðuni er sjálvandi heldur ivasamt, men fær Sambandsflokkurin upp í lag at stovna eitt listaráð henda komandi mánaðan (hvussu langa tíð tók tað í grundini at innføra flatskattin?), ja so kann listaráðið jú arbeiða við øllum tí, sum løgmaður gloymdi í rokanum ólavsøkudag.


text:
Sverri Egholm
11.03.2017 - 22:55
Í hesum døgum eru tey á Varðanum Pelagic farin undir at royndarframleiða surimi.
Eyð Eidesgaard, góðskuleiðari á Varðanum Pelagic, sigur við Suðuroyarportalin, at fyrstu royndirnar hava gingið gott. Men tað skulu gerast nógvar royndir afturat, fyri at vit á góðskudeildini skulu gerast meira kend við, hvussu rávørugóðskan ávirkar surimiúrslitið. Tað er altavgerandi at rávøran er væl køld og so fesk sum gjørligt.
Annika Nolsøe vísur okkum, hvussu tey gera surimi royndirnar.
- Hetta er nýtt hjá okkum, so vit skulu nokk gera nakrar royndir, áðrenn vit vita júst hvussu okkara surimi, skal framleiðast, verður sagt við sudurras.fo.


text:
Spulaði barn og dýr við kókandi vatni
Dan Klein --- 12.09.2011 - 22:01
http://oyggjatidindi.com/arkiv.html
Hóast myndugleikar, Barnavernd, Almannastova, Ríkisumboðið, løgregla, skúli og rættarskipan, kenna til misbrúk av øllum handa slagi í familjuni, so er tað, sum at langa í eina dýnu hjá teimum, ið royna at steðga hesum gallskapinum, sum bara sleppur at halda fram, tí tveir grísar ynskja at útliva eitt sjúkligt lív, sum teir sjálvir bera víðari frá forfedrunum, har øll vita men ongin torir.
Nú er versonurin partur av áganginum, og legði eisini av at drekka fyri ikki at missa tamarhaldið og allar bóltarnar úr eygsjón, hann sjálvur kastar upp í luftina.
Í hesari greinini fara vit at lýsa hvussu familjan upplivir misbrúkarnar, hvørji vápn teir brúka, hvussu familjan verður psyka niður, og hvussu penir psykopatarnir eru úteftir, og hvussu fúlir teir eru tá umræður at halda fólki í strammum snóri.
Oyggjatíðindi hevur lisið fleiri hundrað skjøl í gjøgnum, og hevur havt langar samrøður við keldur, sum standa málinum nær. Hetta hevur ført til eina óhugnaliga mynd av einum óhugnaligum familjumynstri.
Lesið alt um hesa avdúking í blaðnum frá fríggjadegnum 14. januar 2011, sum fæst til keyps í søluskipan okkara fyri kr. 7,50.


text:
"Kom á 2069!" - Sending 14
Sending um sjóvinnuna. Samrøður: Bogi Rasmussen (Christian í Grótinum), Eskild Winther (Tor Frygg) og Oskar Joensen (Føroya Fiskamarknaður).
Hvønn fríggjadag klokkan 15, endursent leygardag klokkan 02 og leygardag klokkan 16.
Hetta er ein sending um sjóvinnuna, har m.a. ringt verður til skip við føroyskari manning at frætta frá teimum.
Eivind Jacobsen leggur til rættis.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Góð ráð til at eyðmerkja maktmenniskju
Rák (6) - Mannarættindi verða brotin í Føroyum og í Danmark, tá tað snýr seg um sálarligan harðskap
Video - Vardø er ein óhugnaligur býur
Leopardsnigilin vinnur á morsniglinum
Tá fake gerst fakta
Dreingirnir úr Gøtu sleppa at halda fram í skúlanum við Løkin
Útflutningurin av makreli og sild er nógv minkaður
Aling á landi verður ein avbjóðing fyri føroyska alivinnu
Vespureiðrið (76) - 14. mai 2018
Nýggjur kupil verður reistur á Sornfelli
Fyrsti spakin settur í til nýggjan Hvalbiartunnil
Skógarmotta funnin á seyði í Føroyum
Bilsølustevna í SALT á Drelnesi
Rák (6) - Urtagott
Radiooperatørur roknaði positionina út, tað var bjargingin
Prát við Regin Jacobsen, um at Bakkafrost hevur keypt sølufyritøku í USA
Løtan er ikki røtt
NOVA úr Suðuroynni - Sending 6
Gjørd av byggiblokkum
Hetta kann ikki góðtakast
Doyði av e-sigarettini
Hugnaløtan (21) - Gestur: Lasse Klein
Forða fyri at manningarnar koma at bera kostnaðin
Opið hús á Kambsdali í sambandi við at FabLab verður alment tikið í nýtslu
Samband
Postboks 226
FO-600 Saltangará


text:
Athen, útsýnið av Akropolis. Heyggurin eitur Lykavittos ella Lykabettos á forngrikskum (Grikskt
:AukaBnttός)
Grikska parlamentsbygningurin á Syntagma Plássinum. Myndin er tikin 17. mai 2012, tá nýggja stýrið tók við, tá fíggjarkreppan leikaði harðast í Grikkalandi.
Athen (grikskt: Aθήva; Athína) er høvuðsstaður Grikkalands og størsti býurin í landinum. Athen er ein av heimsins elstu býum, sum frá skrivligum keldum kann føra sína søgu umleið 3400 ár aftur í tíðina. Har búgva (2011) 664 046 íbúgvar í sjálvum býnum[1], (fólkatalið var 796.442 í 2004)[2] Stórbýurin Athen við forstøðum og upplandi hevði 3.074.160 íbúgvar í 2011,[3] á einum 412 km2 stórum øki. Sambært Eurostat er Athen tann stórbýurin í ES, sum hevur 7. flestar íbúgvar og 4. flestar íbúgvar av høvuðsstøðunum í ES í 2004, tá tað búðu 4.013.368 í Athen (við forstøðum og upplandi). Athen er tann syðsti høvuðsstaðurin í Evropa.Arvurin frá tí klassisku tíðini er enn sjónligur í Athen við minnisvarðum og ymiskum bygningum, sum eru listarverk, har tað kendasta nokk man vera Parthenon á Akropolis, sum av mongum verður hildið at vera týdningarmesta bygningsverkið í vesturlendskari mentan frá fornari tíð. Býurin hevur eisini fleiri fornminni frá rómverskari og bysantinskari tíð, og nøkur frá tí osmanniska tíðarskeiðnum. Athen hevur tveir heimsarvar, sum eru á listanum hjá UNESCO yvir heimsarvar, nevniliga Akropolis og Dafni Klostrið.
Miðdepilin í gamla høvuðsstaðnum í Grikkalandi var Akropolis, har 2500 ára gomlu toftirnar av Parthenontemplinum eru. Men meginparturin av býnum er nýggjur, tí at mong fólk av bygd eru flutt hagar at leita sær eftir arbeiði. Ein avleiðing av bráða vøkstrinum er, at fáastaðni í heiminum er luftin so dálkað sum í Athen. Til tess at minka um luftdálkingina er ikki loyvt at koyra bil inni í býnum summar dagar í vikuni.


text:
Enn ein ruddingardagur í Tórsbyrgi. Tað er eingin endi á, hvat vit savna og goyma á loftum og í hjallum. Kanska goyma vit til ringar tíðar. Ella er tað bara innara kræddarlyndið í føroyinginum, ið ikki vil av við nakað. Bóndasamfelagið og rekaviðurin hjá Sámal Mattiasi er ikki so at gera burtur av sær. Hvussu er og ikki, alt hópar seg upp.
Í dag ruddaðu vit upp í ein fullan konteynara av gomlum klæðum, pappíri og elektronikki. Áh dett órudd. Men eisini søgur um farnar tíðir, myndaðar av gomlum lutum. Lutum, sum ikki kunnu brúkast í dag. Til dømis túsind videofilmar, sum eingin kann spæla.


text:
7. mars í ár frættist, at ST (Sameindu Tjóðir) mælti til, at føroyska fosturtøkulógin varð endurskoðað, og at ST sá at tað var ein trupulleiki, at vit ikki hava fría fosturtøku í Føroyum. Spurnartekin vórðu eisini sett við góðskuna av heilsurøktini, sum kvinnur í Føroyum og Grønlandi fáa.
Hetta kom fram í samband við nýggja frágreiðing um CEDAW sáttmálan frá CEDAW nevndini hjá ST.
CEDAW nevndin er ein fyrisitingarligur stovnur undir ST. Endamálið við nevndini er at kanna hvussu tey lond, sum hava undirskrivað CEDAW sáttmálan, halda hann. Og at gera tilmæli hesum viðvíkjandi, innani karmarnar í altjóða viðurkendum mannarættindum.
Nevndin er ein fyrisitingarlig eind uttan løgfrøðisligar heimildir og hon hevur ongi rættindi at endurtulka altjóða viðurkend mannarættindir ella at trýsta lond at gera broytingar uttanfyri tað, sum er viðurkent sum mannarættindir.
Nevndin hevur als ongar heimildir til at leggja trýsta lond at innføra fría fosturtøku. Tíverri tykist tað sum, at mong ikki eru greið yvir hetta.
CEDAW sáttmálin varð gjørdur í 1979 við tí fyri eyga, at beina burtur allan órætt, ið varð framdur móti kvinnum. Greinarnar í sáttmálanum umrøða millum annað heilsurøkt, fyribyrging, verju móti harðskapi, útbúgving og grundleggjandi mannarættindir: www.un.org/womenwatch/daw/cedaw/text/econvention.htm
Tvørrandi kunnleiki um Føroyar
Vit harmast um at CEDAW mælir til, at Danmark ger broytingar í føroysku fosturtøkulógini.
Hetta tilmæli vísir greitt, at CEDAW nevndi neyvan hevur sett seg inn í politisku viðurskiftiini millum ríkispartarnar.
– Veit CEDAW nevndin ikki, at Føroyar eru sjálvstýrandi á heilsuøkinum?
– Veit CEDAW nevndin ikki av, at vit í Føroyum geva góða røkt til barnakonur, hava góð heilsustarvsfólk, góð sjúkrahús og eitt vælvirkandi infrakervi?
– Veit CEDAW nevndin ikki, at vit í Føroyum hava eina lóg, sum loyvir fosturtøku heilt upp til 16. viku. Tað vil siga 4 vikur longur enn í Danmark?
– Veit CEDAW nevndin ikki, at føroyska fosturtøkulógin longu loyvir fosturtøku, í nógvum sera leysliga tulkaðum førum?
Fosturtøka er ikki fyribyrging.
Fosturtøka er ein tilvita týning av menniskjum í móðurlívi. Flestu teirra eru púra frísk. Fosturtøka fremur tí eisini gróðrarlíkindi fyri einum samfelagi, har mannanmunur verður góðtikin. Vit liva í einari tíð har tey óføddu kunna veljast frá, bara tí at tey bera brek, eru gitin í einum ólagaligum tíðarskeiði, eru óynskt ella tí at tey eru gentur.
Fosturtøka verður oftast framd tí at mamman kennur seg undir trýsti, ella beinleiðis undir tvingsli, tí at hon er svikin, ella manglar upplýsing og stuðul og/ella livir í ótta ella fátækradømi.
Fosturtøka er ein álvarslig hóttan móti heilsuni hjá kvinnum
Umframt at oyða ósek lív er fosturtøka eisini ein hóttan móti heilsuni hjá kvinnum. Nýggjar kanningar úr USA, Ný Sælandi, Finlandi, Norra, Danmark, Kina og India vísa, at kvinnur sum hava fingið fosturtøku, eru upp í 6 ferðir størri vanda fyri at taka lívið av sær. Slóðbrótandi kanningar gjørdar í Kina og Indiu vísa eisini, at kvinnur sum hava fingið fosturtøku, eru í 4060% størri vanda fyri at fáa bróstkrabba.
Kanningar gjørdar í Mexico, Írlandi og Chile vísa harafturat, at lond, sum ikki hava fría fosturtøku taka sær betri av barnakonum í viðgongutíðini. Deyðstíttleikin er størri millum kvinnur, sum hava fingið fosturtøku í mun til tær, sum ikki hava. Fosturlát og aðrir trupulleikar við kvinnuheilsuni eru eisini meira vanligir eftir fosturtøku og post abortion trauma (sálarmein eftir fosturtøku) er eitt vanligt fyribrygdi: http://afterabortion.org/1999/more-research-on-post-abortion-issues/
Fosturtøka er ikki mannarættur
Um CEDAW nevndin roynir at føra fram, at rætturin til fosturtøku er røkt av kvinnuheilsu, forðar fyri mismuni og førur til betri mannarættindir fyri kvinnur er hetta ikki rætt. Fosturtøka er ikki heilsurøkt. Hon týnir ófødd lív og ger skaða á kvinnur. Fosturtøka er ikki nevnt sum ein mannarættur í nøkrum altjóða sáttmála um mannarættindir. Tvørturímóti er herferðin sum CEDAW og aðrir felagsskapir føra, eitt beinleiðis álop á viðurkend mannarættindir. Herferðin fyri fríari fosturtøku hóttir okkara virði sum menniskju, bæði hjá teimum óseku í móðurlívi og hjá mammum teirra.
Heldur átti CEDAW nevndin at arbeitt fram ímóti, at allar kvinnur hava javnbjóðis rættindir til skúlagong, reint vatn, heilivág og heilsuverk, sum øll eru neyðug viðurskifti sum skulu til, fyri at røkja heilsuna hjá kvinnum, í best møguligan mun. Harumframt at tryggja at kvinnur ikki verða lagdar undir trýst ella tvingaðar at fáa fosturtøku framda, og at tær fáa allar neyðugar upplýsingar um fosturtøku áðrenn avgerðin verður tikin. Um hetta var arbeiðssetningurin hjá CEDAW nevndini, hevði hon verið trúgv móti mannarættindasáttmálum og hildið seg til sínar heimildir.
Føroya Pro Vita – lesarabræv, 10. apríl 2015
Mannarættindi: meira upplýsing HER


text:
Lyfti verða hildin
Dan Klein --- 07.05.2018 - 07:02
Í grein á netmiðlunum tvíheldur Jacob Vestergaard, fyrrverandi fiskimálaráðharri, um, at fiskimaðurin er villeiddur av núverandi fiskimálaráðharra og samgonguni, tí reiðararnir eftir øllum at døma aftur eru farnir at draga uppboðssølugjaldið frá avreiðingarvirðinum, áðrenn manningin verður avroknað.
Tað er tó við vissu ikki av umsorgan fyri manningunum, at Jacob Vestergaard letst ilskast inn á, at tær skulu rinda fyri at fiska. Fólkaflokkurin hevur ongantíð havt ætlanir um nakað annað.
Manningarnar blivu ongantíð undantiknar í nøkrum av teimum veiðigjøldunum, sum vóru ásett, meðan júst Jacob Vestergaard var fiskimálaráðharri, og flokkur hansara hevur fleiri ferðir sligið fast, at hann ætlaði at halda áfram eftir sama leisti.
Lyftið er um veiðigjaldið
Tað er heldur ikki rætt, tá Jacob Vestergaard ákærir samgonguna fyri at villeiða fiskimenninar. Ongin er villeiddur, men rætt skal vera rætt, partar av prosessini eru seinkaðir.
Jacob Vestergaard byrjar grein sína soleiðis: ”Tað bleiv sagt týðuliga og klárt, manningin skuldi onki rinda fyri tað, sum bleiv keypt á uppboðssølu.”
Well, um so er, so má tað vera onkur í andstøðuni, sum hevur sagt tað, ella onkur heilt annar, tí tað sum samgongan hevur sagt, er, at manningarnar ikki skulu vera við til at rinda veiðigjaldið. Veiðigjaldið er tað gjaldið, sum grundað á eina roknaða tilfeingisrentu verður lagt á fiskiskap, sum IKKI eru fevndur av uppboðssølu.
Og tað er so nógv tann størsti parturin av samlaða føroyska fiskiskapinum – 100 prosent av botnfiskiskapinum undir Føroyum og Íslandi, 85 prosent av øllum øðrum fiskiskapi undantikið svartkjaftafiskiskapi, har 75 prosent eru fevnd av veiðigjaldi. Allur hesin fiskiskapur kemur ikki nær námind nakrari uppboðssølu, og manningarnar skulu heldur ikki at rinda nakað veiðigjald fyri hann.
Lyftið verður hildið
Tí lyftið um veiðigjaldið fer at verða hildið.
Tað er í veruleikanum longu hildið í sjálvari lógini um sjófeingi, har tað í § 13, stk. 4 stendur soleiðis: ”Fyri rættindi, latin sambært hesi løgtingslóg, tó undantikið rættindi sambært §§ 14-18, rindar rættindahavari veiðigjald samsvarandi tilfeingisrentuni, ið verður ásett í serstakari løgtingslóg. Gjaldið fer í landskassan ella í Búskapargrunn Føroya.”
Men henda ásetingin forðar helst ikki einsamøll fyri møguligum sáttmálatrætum um, hvørt veiðigjaldið er loyvdur frádráttur – altso um reiðararnir/rættindahavararnir kunnu draga tað frá avreiðingarvirðinum, áðrenn manningarnar verða avroknaðar.
Tað fer lógin um veiðigjald hinvegin at forða fyri.
Lógin kemur í heyst
Tíverri eydnaðist tað ikki at fáa samtykt lógina um veiðigjald í hesi tingsetuni og tí datt uppskotið burtur. Men tað skal leggjast fram aftur og avgreiðast so skjótt sum til ber í næstu tingsetu, ið byrjar á ólavsøku. Og ásetingarnar, sum tryggja, at hýrurnar ikki ávirkast av veiðigjaldinum, verða tær somu sum í gamla uppskotinum – nevniliga at rættindahavararnir kunnu draga hýrurnar frá í útrokningargrundarlagnum fyri veiðigjaldinum.
Ongar beinleiðis ásetingar eru hinvegin um, hvør skal rinda uppboðssølugjaldið, hvørki í nýggju lógini um sjófeingi ella í burturdotna uppskotinum til lóg um veiðigjald.
Ásetingar um, hvør skal rinda uppboðssølukostnaðin, eru ikki við, tí vit í samgonguni virða frælsa samráðingarrættin.
Valla høvdu hvørki reiðarar ella manningarfeløg verið fegin, um tey fullkomiliga vórðu tikin av ræði, og øll viðurskifti, sum vanliga eru upp til sáttmálapartarnar at greiða, bara blivu ásett við lóg.
Munur á gjøldum
Ein kann so í tí ljósinum sjálvandi spyrja, hví tað er so umráðandi at áseta við lóg, hvør skal rinda veiðigjaldið, men ikki uppboðssølugjaldið.
Sum longu nevnt, er tað tó soleiðis, at lógin um sjófeingi ásetir, at tað er rættindahavarin, sum rindar veiðigjaldið, men eftir uppskotinum um lóg um veiðigjald skulu reiðararnir kunna draga hýrurnar frá, tá veiðigjaldið verður roknað út.
Her er altso talan um eitt gjald, sum útilokandi verður sett á rættindini at fiska. Tað skal gjaldast av rættindahavaranum, uttan at hesin tó skal rinda meira orsakað av, at manningarnar onki skulu gjalda.
Sáttmálaspurningur
Við uppboðssølugjaldinum er støðan øðrvísi. Her verður bjóðað eitt kilogjald fyri yvirhøvur at sleppa at fiska. Vanliga er tað ein sáttmálaspurningur, hvussu slíkar beinleiðis rakstrarútreiðslur verða býttar millu reiðarí og manning – um tær yvirhøvur skulu býtast.
Í teimum seinastu royndaruppboðssølunum, sum vóru, áðrenn vit fingu nýggju lógina um sjófeingi, var tó ásett, at manningarnar ikki skuldu vera við til at gjalda uppboðssølugjaldið. Men hetta var júst, tí talan var um royndaruppboðssølu í eini skipan undir avtøku.
Tí í gomlu skipanini var flotin skilliga býttur í veiðibólkar. Manningarsáttmálarnir eru eisini skrúvaðir saman við støði í hesum uppbýti við tí úrsliti, at bæði býtisprosent og loyvdir frádráttir eru sera ymisk fyri hvønn veiðibólk.
Í eini royndaruppboðssølu hevði tað tí verið sera óheppið, um ávísir veiðibólkar kundu gjørt sær dælt av ymisku býtisprosentunum – teir við teimum hægstu býtisprosentunum høvdu kunnað bjóðað meira enn hinir, tí manningarnar við hægst býtisprosenti høvdu skula goldið samsvarandi meira av rokningini. Fyri at royndaruppboðssølan skuldi geva meining, hevði tað stóran týdning, at tey, sum bjóðaðu, í størst møguligan mun kundu gera tað undir javnbjóðis fortreytum.
Fyribils lóg
Tann støðan er fyri so vítt galdandi enn, tí gomlu sáttmálarnir hava enn gildi. Partarnir hava longt teir, meðan bíðað hevur verið eftir fiskivinnunýskipanini. Og teir bíða enn, tí lógin um veiðigjald ikki er samtykt enn.
Høvdu vit vita, at lógin um veiðigjald ikki bleiv samtykt skjótt eftir nýggjár, so hevði ásetingin frá tíðini við royndaruppboðssølu um, at manningarnar ikki skuldu rinda fyri uppboðssøluna, eisini verið við í ”Løgtingslóg nr. 172 frá 20. desember 2017 um serstakar treytir fyri fiskiskapi eftir makreli, norðhavssild og svartkjafti í 2018”. Tað er henda lógin, sum nú ásetir veiðigjaldið, men upprunaliga var hon bert ætlað sum ein fyribils lóg, ið skuldi galda, til nýggja lógin um veiðigjald var samtykt. Tá, beint fyri jól, var jú væntað, at nýggja lógin fór at verða samtykt stutt eftir nýggjár.
Samanumtøka
Hetta er alt saman eitt sindur fløkt at greiða frá, tí vit hava bæði við gamlar lógir, samtyktar lógir, burturdottin lógaruppskot, kunngerðir og sáttmálar at gera.
Men tað stutta av tí langa er, at lógin um veiðigjald kemur í heyst, og hon fer saman við nýggju lógini um sjófeingi at tryggja, at bara rættindahavararnir rinda veiðigjald.
Samstundis fer nýggja lóggávan at geva manningarfeløgunum eitt sera gott útgangsstøði fyri at gera nýggjar sáttmálar, har uppboðssølugjaldið ikki er loyvdur frádráttur hjá reiðarunum.
Tí alt lógargrundarlagið, sum verandi sáttmálar eru smíðaðir omaná, er grundleggjandi broytt.
Ásetingin um, at tað er rættindahavarin – og harvið ikki manningarnar – sum rindar veiðigjaldið, er eisini eitt gott argument fyri, at manningarnar heldur ikki skulu rinda uppboðssølugjaldið.
Men tað er sjálvandi ein uppgáva fyri manningarfeløg og reiðarar at fáa tann partin upp á pláss, nú tey á heilt nýggjum grundarlagi fara at samráðast um nýggjar sáttmálar.
Prísurin á uppboðssøluni verður sjálvandi tað lægri, um manningarnar ikki skulu vera við til at rinda, og tað er eisini í lagi.
Ingolf S. Olsen
framsøgumaður í fiskivinnumálum, Tjóðveldi


text:
Floyfiskur, drekafiskur (floyfiskaættin)
Callionymus lyra Linné, 1758
Stødd: Siljafiskar verða upp í 30 cm langir, rognafiskar upp í 20 cm langir.
Dýpi: Floyfiskar eru av heilt grunnum vatni, kanska 4-5 metrum, út á 430 metrar.
Litur: Siljafiskarnir eru litfagrir. Rognafiskarnir og óbúnir fiskar eru kámari. Rognafiskar og óbúnir floyfiskar eru brúnligir á bakinum og ljósir niðari, hava brúnligar óregluligar blettir á síðunum, gulligir niðast á kjálkunum. Siljafiskarnir hava gulbrúnan kropp við bláligum blettum og strikum ovari á kroppinum, og teir eru ljósagulir ella hvítir niðari. Á ryggfjaðrunum hava teir litað bond, ið eru gul, blá og grøn.
Teinar: R1 IV; R2 9 (8-10); G 9.
Lýsing: Floyfiskur er eitt sindur flatur og breiður fiskur. Serliga høvdið er breitt og nakað flatt.
Hann hevur tvær ryggfjaðrar. Á siljafiski er tann fremsti teinurin í fremru ryggfjøður serliga høgur, og hann røkkur niðurlagdur umleið aftur til stertin. Hinir tríggir lækka aftureftir, og aftasti er heilt lítil. Á rognafiski er tann fremra fjøðurin lægri enn tann aftara. Í aftaru ryggfjøður eru teir aftastu teinarnir eitt sindur hægri enn hinir. Sama er í gotfjøðurini, teir aftaru teinarnir eru hægri enn teir fremru. Sterturin er rættiliga stórur, eitt sindur duskakendur, minnir um havtaskustert. Eyguni eru smá og sita ovast á skallanum, heldur tætt saman.
Eyðkenni: Floyfiskur hevur heldur flatt kropsskap og høvuðskap. Høvdið og sterturin. Á siljafiskum eru tað litirnir og tann høgi teinurin í ryggfjøðurini.
Týdningur: Floyfiskur hevur ikki vinnuligan týdning.
da: Fløjfisk, en: Dragonet, fr: Callionyme lyre, ís: Skrautglitnir, no: Fløyfisk, tý: Gemeiner Leierfisch
Útbreiðsla: Undir Føroyum fæst hann av og á inni á firðum og sundum, á landgrunninum og á Føroyabanka. Annars er hann á Suðurlandinum í Íslandi til Miðnoregs. Hann er innansyndis í Danmørk og suður til Biskeiavíkina. Er eisini við Asoroyggjarnar, Kanariuoyggjarnar, Vesturafrika til Móritania, í norðara og vestara parti av Miðjarðarhavinum og vestara parti av Svartahavinum.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Áburrufiskar Perciformes
Hesin hópurin er størstur av fiskahópunum.
Í hópinum eru 160 ættir, 1539 slektir og 10033 sløg.
Av teimum eru 18 ættir við Føroyar, og hesar hava 29 slektir og 41 sløg:
Í hópinum er ein størri blanding av fiskum við mongum ymsum frábrigdum og útsjónd, langir og klænir, smáir og stórir, smalir og høgir.
Her eru fiskar, ið hava bleytar teinar í fjaðrunum, og aðrir, ið hava harðar teinar í fjaðrunum. Nakrir hava eina, aðrir hava tvær ryggfjaðrar.
Í karpaættini eru onkur fiskasløg tvíkynjaði.
Undir Føroyum eru bert saltvatnsfiskar í hesum hópinum, men úti í heimi eru eisini sløg, sum eru í feskum vatni og í blandingsvatni.


text:
Í vikuni spurdu tveir av mínum amerikansku vinmonnum, sum skipa fyri fotosafari til Føroya og Íslands, um tað passaði, sum Sea Shepherd skrivaði í amerikanskum miðlum, at ferðafólk fingu bót og fongsulsrevsing, um tey ikki tóku lut í 'rituella grindadrápinum'. Hetta síðsta við tí rituella drápinum varð sagt við ertandi visuellum IS-skemti.
Teir og teirra professionella ferðalið hava upplivað grindadráp og vita, at tað púra ósentimentalt snýr seg um mat á borðið og einki annað. Men fleiri orkaðu ikki at síggja opna blóðbaðið, tí tað høvdu tey aldri sæð áður. Blóð er blóð og kennir eingi landamørk.
Eg svaraði teimum báðum myndamonnunum promte, at øðin og propagandamaskinan hjá Sea Shepherd var farin í gongd, tí eingin vildi tosa við tey á tíðindafundi á Føroya størsta hotelli. Bara almannavarpið var har og hevði einki at siga, hvørki teimum ella okkum.
Vit samdust um, at skeivu boðini burdu verið rapporterað til Facebook, har tey vórðu dámd av túsundum og sett í umfar meir enn nakra aðrastani. Sum sagt so gjørt.
Vit klagaðu um skeivu, einoygdu og ágangandi hatespeach-boðini hjá Sea Shepherd mótvegis lítlu friðarelskandi Føroyum við heimsins elsta, mest representativa og klókasta parlamenti.
Svarið kom sama dag: We reviewed your report of Sea Shepherd Faroe Islands Campaign's share. Thank you for taking the time to report something that you feel may violate our Community Standards. Reports like yours are an important part of making Facebook a safe and welcoming environment. We reviewed the share you reported for containing hate speech or symbols and found it doesn't violate our Community Standards.
Eg skuldi havt lisið betur uppá. Tí hesuferð gjørdi eg fyrst Sea Shepherd órætt og síðani boðberanum og almannavaglinum Facebook órætt. Sea Shephard hevði rætt í sínum uppáhaldi um at ferðafólk kunnu kriminaliserast við at fáa 25.000 krónur í bót og fongsulsrevsing í tvey ár, um tey tiga ella hyggja burtur, tá grind er í føroyskum farvatni, nú kallað sjóumveldinum.
Nú berjast vit í Føroyum ikki móti Sea Shepherd, men móti Føroya løgtingi, national intelligence on parliament road number one.
Tað er ikki fairplay, eitt samt løgting móti Føroya fólki. Veit ikki, um tann ítróttargreinin verður íðkað á bankaleikunum í skattaparadísinum í Ermarsundi. Tað eigur løgmaður, ið umsitur tað útliska, at hava eina meining um. Spyrst, so livst!


text:
Nú IRF hevur lagt á eina grønari kós, hava vit eisini hugt nærri at okkara egnu tilfeingisnýtslu. Og her eru eisini ting at endurnýta.
Tað er nevniliga eydnast IRF at fáa eina returskipan í lag, soleiðis at vit fáa endurnýtt sergjørdu og dýru tunnurnar, sum vit senda serliga dálkandi burturkast við til Danmarkar. Tunnurnar vera nú tømdar og sendar aftur til okkara til endurnýtslu.
Við hesum átaki hevur IRF minkað munandi um plastnýtslu okkara, umframt at vit spara pening við at endurnýta, heldur enn at keypa nýtt.
Í 2016 sendi IRF yvir hundrað tunnur við serliga dálkandi burturkasti til Danmarkar. Ein tunna kann endurnýtast í fimm ár.


text:
Húsareglugerð fyri Tarvafjósið hjá Lions Suðuroy
Lions Suðuroy velur á hvørjum ári í apríl mánað eina tarvafjósanevnd, ið telur 6 limir. Nevndin skipar seg við formanni, næstformanni og 4 nevndarlimum. Tarvafjósanevndin kemur at hava avgerðarrætt í øllum viðurskiftum, sum hava við Tarvafjósið á Hamri í Froðba at gera.
Eru mál í tarvafjósanevndini til atkvøðugreiðslu, og atkvøðugreiðslan stendur á jøvnum, so er atkvøðan hjá formanninum avgerandi.
Nýtsla av Tarvafjósinum:
1. Meginreglan er útleigan.
2. Húsið er annars til nýtslu hjá limum í Lions Suðuroy, ið allir hava fingið kunnleika til loynitalið á lyklaskápinum, har úthurðslykilin er. Víst verður til stk. 11 til og við 20.
3. Hevur ein limur/leigari gest/gestir við, hevur limurin/leigarin fulla ábyrgd av gesti/gestunum.
4. Farast skal væl um húsið. Tá farið verður frá húsinum, skal tað vera reint, ruddiligt og í sama standi, sum tá komið var til húsið.
5. Tann, ið seinast fer frá húsinum, skal syrgja fyri, at alt er sløkt og læst. Loynitalið á lyklaskápinum skal ikki standa í.
6. Verður nakað brotið ella misfarið, er tað skyldan hjá viðkomandi, ið framt hetta hevur, at endurgjalda ella bøta tað. Um hetta er framt av einum gesti, so er tað skyldan hjá ábyrgdarhavandi limi/leigara at syrgja fyri, at skaðin verður endurgoldin ella bøttur beinanvegin.
7. Øll nýtsla av tubakki er strangliga bannað í húsinum.
8. Rúsdrekka má ikki nýtast, tá børn og ung nýta húsið.
9. Limurin/leigarin, sum er vertur, hevur fulla ábyrgd av húsinum, sambært frammanfyri nevnda stk. 4 til og við 8.
Útleigan:
10. Meginreglan er, at húsið verður útleigað til rithøvundar, listafólk og limir í Lions Suðuroy.
11. Í tann mun húsið ikki er útleigað til rithøvundar, listafólk og limir felagsins, kann húsið útleigast til onnur serstøk endamál, so sum fundir av ymiskum slag o.l.
12. Leigari skal sjálvur hava seingjarklæðið, handklæði, viskustykkir o.l við.
13. Alt burturkast skal leigarin taka við sær við fráferð.
14. Leigari kann undir ongum umstøðum víðarileiga húsið til 3. persón.
15. Tarvafjósanevndin stýrir leigumálum. Tí skal ein, sum ætlar at leiga húsið, skjótast gjørligt seta seg í samband við tarvafjósanevndina.
16. Einki leigumál kann verða longri enn 4 vikur.
17. Leigumál kunnu bert gerast innan fyri komandi 6 mánaðirnar.
18. Leigumál eru sum útgangsstøði bindandi. Forfall skal fráboðast beinanvegin og í seinasta lagi 24 tímar áðrenn leigumálið byrjar. Eftir hetta skal ásetta leigugjaldið gjaldast.
19. Bert ein einmælt tarvafjósanevndarsamtykt kann gera undantak frá nevndu stk. 10, 11, 16, 17 og 18, og bindur hon ikki tarvafjósanevndina á nakran hátt at gera sama undantak fleiri ferðir.
20. Tarvafjósanevndin ásetir ein hóskandi leigukostnað alt eftir, hvat endamálið við útleiganini er. Sum útgangsstøði er leigukostnaðurin fyri ikki lionslimir kr. 1.000,00 fyri fund ella leigu um samdøgrið. Fyri limir felagsins er leigan kr. 300,00 um samdøgrið. Er talan um longri leigumál, verður samráðst um kostnaðin.
21. Leigukostnaðurin skal gjaldast á konto felagsins nr. 6460-580.976.4 áðrenn leigumálið byrjar.
Ymiskt:
22. Um leigari brýtur nevndu reglur, kann hesin í ringasta føri blíva útihýstur, og verður hann tá noktaður atgongd til húsið framyvir.
23. Allir limir/leigarar verða bidnir um at fylgja hesum reglum og annars fylgja ásetingum og fráboðanum felagsins.
Lions Suðuroy


text:
Í gjár, ónsdagin 23. juli, vórðu eini 200-250 runnar og trø plantaði á Sandinum. Hildið verður áfram at planta í dag, tórsdagin 24. juli. Byrjað verður kl. 13.
Planta á Sandinum ónsdagin
Ónsdagin 23. juli kl. 10 verður farið at planta á Sandinum í Vági.
Sjálvboðin gera megnararbeiðið í langhylinum
Leygardagin 19. juli vóru sjálvboðin aftur í langhylinum í Vági og málaðu. Eini 15 fólk gjørdu eitt megnararbeiðið og málaðu tilsamans millum 800 og 900 fermetrar.
Mála aftur ónsdagin
Hildið verður áfram at mála ónsdagin 2. juli kl. 13. Øll eru hjartaliga vælkomin at hjálpa til.
Mála í dag
Í dag, mánadagin 30. juni, kl. 13 verður farið at mála í síðubygninginum í langhylinum í Vági.
Sjálvboðin mála í langhylinum
Leygardagin 14. juni byrjaðu sjálvboðin at mála í langhylinum innan.
Stoyptu í Kleivini og á Garðabrúgv
Fríggjadagin fóru sjálvbodnir at bøta um holir í dráttinum oman í Kleivina og á Garðabrúgv.
Ruddaðu í langhylinum í góðveðri
Í góðveðrinum fríggjadagin 28. mars varð ruddað inni og í økinum kring langhylin.
Rudda í langhylinum fríggjadagin
Fríggjadagin 28. mars kl. 13 verður farið at rudda út úr svimjihøllini á Oyrunum, út í last, sum stendur við inngongdina.
Hjálparfólk í langhylinum mánadagin
Mánadagin 24. Mars kl. 9 verður aftur arbeitt í langhylinum. Ætlanin er at gera skráningin í svimjihylinum lidnan.


text:
Innleiđandi tekstir til komandi bíbilsku evnir viđvíkjandi”tíđarinnar tekin,” !
Tíᵭarinnar tekin eru okkum givin til tess, at vit skulu fata hesi tekin og viᵭurskiftir. Um vit ikki vilja, tíma ella duga at týᵭa hesi tekin, tá verᵭa hesi tekin okkum til onga verᵭins nyttu kortini.
Bíbliunnar profetiir eru ikki tokutala. Taᵭ profetiska orᵭiᵭ kemur ikki til okkara á ein gátuføran hátt iᵭ kann merkja hvat sum helst og sum tískil ikki hevur nakran ávísan týdning. Nei, tvørturímóti. Bíblian gevur okkum klokkuklárar, beinraknar og neyvar forsøgnir.
Bíblian er ein undurfull bók, og í henni fáa vit m.a.: ”Heimssøguna fráboᵭaᵭa frammanundan!”
Av tí sama er taᵭ gjørt møguligt fyri øll áhugaᵭi at eygleiᵭa uppfyllingina av teimum bíbilsku profetiiunum. Taᵭ krevur sjálvsagt, at ein fær sær eina bíbliu, opnar hana og rannsakar hana av hjartans lyst og biᵭur til Guᵭ Faᵭir í várs Harra Jesu Kristi navn um hjálp og vegleiᵭing til at skilja og fata taᵭ, sum ein lesur.
"Alt er sagt okkum frammanundan soleiᵭis, at vit skulu kunna skilja hetta, tá iᵭ tingini veruliga henda, og til tíᵭir, at vit eisini skulu kunna skilja hvat fer at henda í nærmastu framtíᵭ."
Taᵭ er ikki soleiᵭis viᵭ heimsútviklingini, at øll heimsins viᵭurskiftir henda av tilvild, hvørki taᵭ iᵭ er fari fram ella taᵭ, iᵭ fer fram á okkara døgum.
Guᵭ hevur eina ætlan viᵭ mannaættini og heimsútviklingini, og hesa veldigu stóru ætlan sína, útinnir Hann beint fyri nøsina á okkum og vil eisini fullføra hana uttan mun til hvat!
Alt hettar útinnir Guᵭ viᵭ eittans einum endamáli, nevniliga upprættanini av ”Ríkiᵭ Guᵭs,” hitt æviga ríkiᵭ, iᵭ koma skal til sjóndar, tá Harrin Jesus Kristus kemur aftur! Sum skriva stendur: "Eg vitni fyri Gudi og fyri Kristi Jesusi, sum skal døma livandi og deyð, og við opinbering og ríki Hansara. Og danska umsetingin endar setningin viᵭ: ".... så sandt som Han (Jesus) kommer synligt og opretter sit rige!"(2. Tim.: 4 : 1).
Jesu Kristi afturkoma verᵭur tí tann heilt stóra løtan og hendingin iᵭ staᵭfestir verᵭins enda, endi á tíᵭini og endurføᵭingini av jarᵭarklótuni, alt írokna. (Matt.: 19 : 28 og Àps.: 3 : 21).
Her skal líka
viᵭmerkjast, at tá Matt.: (19 : 28) nýtir orᵭingina: "Í endurføðingini," so nýtir danska umsetingin orðingina: "ved verdens genfødelse!" Og tann norska umsetingin nýtir orðingina: "Når verden skal fødes på ny!" Og
enska orᵭingin er: "in the regeneration when the Son of man shall sit in the throne of his glory ....... "
Jesu afturkoma verᵭur ein stórhending, iᵭ tó ikki fer fram í einum tilvildarligum tíᵭarskeiᵭi. Dagurin, iᵭ Jesus skal koma aftur í, er endaliga ásettur av Guᵭi. Koma Harrans er Guᵭs svar uppá eina neyva tíᵭarstøᵭu og fer at henda, tá heimsstøᵭan hevur nátt eitt ávíst syndarligt skil eftir Guᵭs málistokki.
Um onkur skuldi hildiᵭ taᵭ, at myndin uppá endatíᵭina í bíbliuni er sera myrk og óhugnalig, so skal ein hugsa um, at taᵭ er júst orsaka av heimsins hjálparsleysu og neyᵭstøddu støᵭu, iᵭ er ein orsøk til, at Harrin Jesus kemur aftur inn í hendan heimin. Ikki uttan grund ber Hann heitiᵭ: ”Frelsari Heimsins!” (Jóh.: 4 : 42).
Bíblian boᵭar frá, at ávís tekin skulu vera iᵭ ávara okkum um Jesu afturkomu, og bara heimsins støᵭa í sær sjálvum er eitt tekin um hetta. Tá taᵭ er sagt, so kann eisini nevnast her, at tekiniᵭ uppá verᵭsins enda og Harrans afturkomu er eitt og taᵭ sama. - ”……. hvat er tekinið fyri, at Tú kemur, og endi er á tíðini?" (Matt.: 24 : 3).
Framhald: Næsta evnið er: "Ikki, og allíkavæl!"
Skriftstøđ viđ tilknýti til bíbilska viđgerđarevniđ: ”Fáið tí annað sinni og vendið við, so syndir tykkara kunnu verða útstrikaðar, og lívganartíðir kunnu koma frá ásjón Harrans, og Hann kann senda hin tykkum ætlaða Kristus, Jesus, sum Himmalin skal hýsa, inntil tær tíðir táið alt verður endurreist, sum Gud hevur talað um við munni heilagra profeta Sína frá upphavi!”(Àps.: 3 : 19 - 21).


text:
Tíðindaskriv
13.11.2017 - 20:55
Mentan > Mentan > Tónleikur
Leygarkvøldið 16.desember fara Topgunn og KIDD at rocka høllina á Vágseiði í Vági, sum aldrin áður! Kendu harrarnir hava dominerað donsku hitlistarnar við yvir 80 mió. streams á Spotify, og 40 mió. sýningar á Youtube. Topgunn og KIDD fara m.a. at rocka við “Kongens Have”,“Dejlig” og “Ik lavet penge”. Tónleikararnir hava ikki spælt í Føroyum áður, og teir lova eitt brak av einari konsert!
Rockland kemur av navninum rock, ið merkir klettur. Endamálið við Rockland er at samla ung undir einum taki, har tey fara at rocka við feitum ljósshowið og góðum tónleiki.
Orsøkin til, at fyriskipararnir hava valt Suðuroynna er tann, at eftirspurningurin eftir tónleikatiltøkum er stórur. Vágseiði liggur sera væl fyri, og hølisviðurskiftini eru góð. Góður møguleiki er hjá fólki at koma suður við Smyrli, har ið bussur koyrir áhoyrararnar til dyrnar.


text:
Hví?
Í dag er internetið allastaðni. Vit brúka internetið til snildfonina, á teldli og teldum, og talið á tólum í hvørjum húsi er nógv vaksið. Vit lurta eftir tónleiki, hyggja at filmum og goyma myndir á internetinum, og tað krevur eitt álítandi og dygdargott breiðband.
Tað er okkara uppgáva at tryggja, at føroysku húsini fáa mest møguligt burturúr einum breiðbandshaldi, og tí veita vit breiðbandskundum eina tænastu, har ið vit koma heim til tey og eftirkanna breiðbandsloysnina, um tey ikki hava nøktandi dekning.
Av og á uppliva kundar, at teir ikki fáa eina nøktandi breiðbandsferð, hóast einki er galið við linjuni, og beinarin riggar, sum hann skal. Talan kann tí vera um ymisk onnur viðurskifti, ið ávirka tráðleysa sambandið heima við hús.
Hvat og hvussu?
Heimaloysnir við Bjarna Enghamar á odda bjóðar seg fram at eftirkanna og betra um heimaloysnina. Vit gera eina kanning av breiðbandinum í húsinum og geva kundum eitt tilmæli til loysnir, sum kunnu betra um støðuna.
Tilmælið inniheldur eina loysn og kostnað, og hetta verður gjørt fyri eina fasta upphædd. Harumframt bjóða vit okkum fram at gera neyðugu ábøturnar og installatiónirnar sambært hesum tilmæli.
Ein kanning av breiðbandsloysnini í einum sethúsi kostar 300 krónur. Tekur tú síðan av einum tilboði upp á eina loysn av trupulleikanum, er kanningin við í prísinum.


text:
Undir Føroyum eru nøkur fá fiskasløg, sum eru at finna í stórum nøgdum. Eitt teirra er upsi.
Upsi er allastaðni í sjónum millum oyggjarnar og úti á bankunum. Hann veksur upp inni við land. Tá ið hann er um trý ára gamal, fer hann til havs. Hann heldur vanliga til á 75-200 m dýpi, men er at finna úr vatnskorpuni og niður á umleið 450 m dýpi.
Upsi ella seiður?
Fleiri onnur heiti eru fyri upsa. Soleiðis eitur hann, tá ið hann er ...
- 3-10 cm langur: ternumurtur
- 1 ár: ársgamal summarseiður
- 2 ár: seiður
- 3 ár: stórseiður
- longri enn 60 cm: upsi
Sjálvt um upsi er vanligur undir Føroyum, er tað ikki langt síðan, at vit fóru at fiska hann á djúpari vatni. Nú telist hann millum mest fiskaðu fiskasløgini, um vit hugsa um vekt.


text:
Tíðindi
12. mars 2018
Forkvinnan í Autismufelagnum, Heidi Aagaard, heldur, at førleikastovan eisini átti at havt starvsfólk við kunnleika til autismuøkið, og at lærarar í síni grundútbúgving fingu vitan um næmingar við autismu.
- Tað eru næmingar við autismu í øllum skúlum í landinum. Autisma kann vera so øgiliga ymisk, og spennið kann vera so øgiliga vítt. Avleiðingarnar av vantandi vitan er, at næmingurin ikki verður møttur, har hann eigur at verða møttur, og at hann missir bæði fakligar og sosialar førleikar. Fær ein vanligur næmingur eitt bakkast, kann tað vera ringt at koma uppundan aftur, men fær ein næmingur við autismu eitt bakkast, er tað tíggju ferðir verri at koma uppundan aftur.
Hjá børnum við autismu og foreldrum teirra er skúlin størsta avbjóðingin. Tað boða fyrispurningarnir, sum Autismufelagið fær frá limum sínum um.
- Flestu fyrispurningarnir, vit fáa, snúgva seg um vantandi stuðul til barnið ella ikki nøktandi stuðul. Eisini eru nógvir um vantandi vitan og vilja frá skúlans síðu at tillaga umstøðurnar til næmingin við autismu. Vit fáa eisini fyrispurningar, sum snúgva seg um, at barnið ikki trívist í skúlanum.
Tað kemur ikki ofta fyri, at børn fáa staðfest autismu, meðan tey eru undir skúlaaldur; grundin kann vera, at tað er ikki lætt at staðfesta; ein onnur grund er, at tey, sum eru rundan um barnið, foreldur og starvsfólk á dagstovni, ikki duga at síggja, at barninum bagir okkurt.
- Vitanin millum starvsfólk á dagstovni um autismu er heldur ikki nøktandi. Tað er sjálvandi eisini ein trupulleiki. Tað eru dømi um, at námsfrøðingar gera vart við, at okkurt er, men at foreldur hava ilt við at síggja ella vilja góðtaka, at so er. Tað tekur tíð hjá foreldrum at góðtaka og sodna, at barninum bagir okkurt. Hjá summum er tað ógvuliga stórt stig at skula venda sær til Sernám um hjálp. Fær barnið diagnosuna, áðrenn tað fer í skúla, eiga útlitini fyri at barnið verður møtt rætt at vera betri.
Les samrøðu við Heidi Aagaard, forkvinnu í Autismufelagnum, í Skúlablað nr 1, 2018.
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Vinstrahallur politikkur
Vinstrahallur politikkur er eitt uppbýti av politikki, har nakrir politiskir flokkar, ið hava ávís felags eykenni, sum sosisalismu ella kommunismu, vera bólkaðir. Í Føroyum vera Javnaðarflokkurin og Tjóðveldi av núverandi politiskum flokkum í Føroyum vanliga sagdir at vera vinstrahallir. Av fyrrverandi vinstrasinnaðum politskum flokkum í Føroyum kunnu nevnast Verkamannafylkingin, Oyggjaframi, Føroyskir Sosialistar, Kommunistiski Flokkur Føroya og Sosialistiski Loysingarflokkurin. Í Noregi verða flokkarnir Rødt, NKP, Sosialistisk Venstreparti og Arbeiderpartiet roknaðir fyri at vera vinstrahallir. Í Danmark eru tað flokkarnir Socialdemokraterne, SF - Socialistisk Folkeparti og Eindarlistin roknaðir fyri at vera vinstrahallir flokkar. Heitini vinstahallur og høgrahallur politikkur koma úr fronsku kollveltingini, har ið teir radikalu og kollveltingarsinnaðu sótu vinstrumegin formannin í tí provisoriska tjóðartinginum, meðan teir konservativu og moderatu sótu høgrumegin. Í politikki verður eisini tosað um flokkar sum bæði eru til vinstru og til høgru og hvørki kunnu flokkast til vinstu ella til høgru, og tí verða kallaðir miðflokkar ella flokkar sum eru á miðjuni í politikki.
Flokkarnir ið eru vinstrasinnaðir hava tað til felags, at teir stríðast fyri javnrættindum, at tað ikki skulu vera klassamunur á fólki, fyri rættvísum býti innanlendis og altjóða og at hetta skal henda við at hava eina sterka tjóð sum veitir nógvar vælferðartænastur og spælir aktivan leiklut í vinnulívinum. Tað er stórur munur á teimum ymisku vinstrahallu flokkunum í Norðurlondum, um hvussu stóran aktivan leiklut ið tjóðin veruliga skal hava, men tó eru hesir flokkar í høvuðsheitum samdir í at infrakervið umframt grundleggjandi vælferðartænastur sum útbúgving og heilsa eiga at vera ábyrgdin hjá tí almenna. Teir víðgongdu vinstrahallur flokkarnir fara uppaftur longur og ynskja at avskaffa tann privata ognarrættin fullkomiliga. Eitt annað felagsheiti fyri vinstrahallan politikk er ein skepsis móti teimum fríu marknaðarkreftunum og kapitalismuni, tí at hesi føra klassamun við sær.


text:
Poul Nyrup Rasmussen
Poul Oluf Nyrup Rasmussen (føddur 15. juni 1943 í Esbjerg) er danskur politikari. Hann var forsætisráðharri í Danmark í tíðarskeiðnum 25. januar 1993 til 27. november 2001. Hann varð limur í Europa-Parlamentinum í tíðarskeiðnum 2004-09. Hann var formaður fyri danska Javnaðarflokkin (Socialdemokratiet) 1992 - 2002. Áðrenn tað var hann næstformaður fyri flokkin 1987 - 2002. Poul Nyrup varð útbúgvin Cand.polit frá Lærda Háskúlanum í Keypmannahavn (Københavns Universitet) í 1971. Hann var fólkatingslimur fyri Sosialdemokratarnir umboðandi valdømið Ringkøbings Amtskreds frá 10. mai 1988 til 2004.
Privat[rætta | rætta wikitekst]
Poul Nyrup Rasmussen er sonur Oluf Nyrup Rasmussen, sum var arbeiðsmaður, og Vera Nyrup Rasmussen, sum var vaskikona. Í 1966 gistist hann við Helle Mollerup.[1] Tey fingu dóttrina Signe (fødd 1969) sum tók lívið av sær í august 1993, eftir at hava verið psykisk sjúk eina tíð. Poul Nyrup og Helle Mollerup blivu skild í 1976. Í 1994 bleiv hann giftur við tí radikala politikaranum Lone Dybkjær.


text:
Stuðul til heilsugransking frá avtiknu sjúkrakassunum
Granskingarráðið hevur fingið ábyrgdina av at umsita og útluta tilsamans umleið 28 milliónir kr., ið sjúkrakassarnir kring landið áttu, tá teir vórðu avtiknir fyri fýra árum síðani.
Tá sjúkrakassarnir vórðu niðurlagdur, endaði eitt kapittul í heilsusøgu Føroya, sum í meira enn eina øld hevði tryggjað føroyingum ókeypis læknaviðgerð og havt sera stóran týdning fyri føroyska samfelagið og heilsuviðurskiftini hjá tí einstaka føroyinginum.
Fyrsti sjúkrakassin í Føroyum varð settur á stovn í Havn í 1886. Í 1936 vórðu 38 sjúkrakassar í Føroyum.
Tá løgtingið gjørdi av at avtaka sjúkrakassarnar í 2009, vóru 11 sjúkrakassar í landinum, ein fyri hvørt læknadømi.
Í staðin fyri sjúkrakassarnar varð Heilsutrygd sett á stovn at umsita almennu heilsutrygdina.
Skal menna heilsuøkið
Løgtingið gjørdi av, at fæið hjá avtiknu sjúkrakassunum skuldi koma øllum fólkinum til gagns. Tað skuldi gerast við at lata stuðul til átøk og verkætlanir, ið kunnu menna heilsuøkið í Føroyum, men sum ikki eru ein partur av rakstrinum av heilsuverkinum annars.
Fæið varð lagt í Sjúkrakassagrunn Føroya, og ein nevnd við umboðum fyri Meginfelag teirra brekaðu, Heilsumálaráðið, Landsfelag Pensjónista, Meginfelag Sjúkrakassa Føroya, fakfeløgini á almenna og privata arbeiðsmarknaðinum og Sjúklingaráðið varð vald at gera leiðreglur fyri, hvussu fæið skuldi brúkast.
Nevndin gjørdi av, at fæið hjá sjúkrakassunum skuldi lutast út til trý høvuðsøkir. Ein partur skuldi fara til upplýsandi tiltøk og kanningarverkætlanir, ið kunnu menna heilsuøkið. Ein annar partur skuldi fara til stuðul til gransking og menning á fimm raðfestum heilsuøkjum. Og ein triði partur skuldi fara til at stuðla menning av gransking á ella í samstarvi millum Fróðskaparsetrið og Sjúkrahúsverkið og møguliga aðrar viðkomandi stovnar á trimum raðfestum heilsuøkjum.
Nevndin fyri Sjúkrakassagrunnin legði dent á, at atlit skal takast til øll økir í landinum, tá stuðul verður játtaður.
Eisini gjørdi nevndin av, at ein faknevnd skuldi setast at vegleiða og gera tilmæli um, hvussu peningurin skal brúkast.
Skerjir ikki aðrar møguleikar
31. mars 2014 varð fæið hjá sjúkrakassunum handað Granskingarráðnum at umsita í samsvari við leiðreglurnar, ið nevndin fyri Sjúkrakassagrunnin hevði ásett.
Á einum hátíðarhaldi í Østrøm undirskrivaðu nevndarlimirnir í Sjúkrakassagrunninum og stjórin fyri Granskingarráðið eitt avhendingarskjal, sum gav Granskingarráðnum ábyrgdina av at útluta fæið hjá sjúkrakassunum.
Granskingarráðið hevur drúgvar royndir við at umsita granskingarstuðul, men hetta er fyrstu ferð, at ráðið hevur ábyrgdina av at fyrisita eina stóra serjáttan til eitt ávíst øki. Serjáttanin kemur afturat tí stuðli, sum Granskingarráðið longu veitir til heilsugransking og fer ikki at skerja stuðulsmøguleikarnar úr Granskingargrunninum til heilsuøkið.


text:
Tað vil Annita á Fríðriksmørk hava at vita frá landsstýriskvinnuni í almannamálum, tí setir hon munnligan fyrispurning um tað á tingfundinum í morgun
Munnligur fyrispurningur til Eyðgunn Samuelsen, landsstýriskvinnu í almannamálum viðvíkjandi fólkapensjónistum
1. Hava fólkapensjónistar meira ella minni um hendi nú eftir umleggingina?
2. Á leið hvussu stórur er munurin?
Viðmerkingar
Ónøgdin við umleggingina av pensjónini, tá grundarupphæddin lækkaði og útgjaldið úr samhaldsfasta hækkaði, var rímiliga sjónlig áðrenn ársskiftið. Kortini helt samgongan fast, tí vit sóu, at tølini vístu, at serliga teir fólkapensjónistar, sum onga aðra pensjón høvdu, fóru at fáa meira útgoldið eftir umleggingina.
Nú er so umleggingin komin á skinnararnar, og fyrsta mánaðargjaldið er farið afturum.
Sjálv havi eg fingið rættiliga postivar afturmeldingar frá fólkapensjónistum, sum siga seg hava fingið meira um hendi nú enn áðrenn umleggingina.
Men eitt er, hvat man hoyrir, annað er, hvørji tølini eru, sum myndugleikarnir sita við. Tí er hesin spurningur settur landsstýriskvinnuni.
Á Løgtingi, 9. februar 2016
Annita á Fríðriksmørk


text:
Hasj og heroin skolaði inn við briminum
Dan Klein --- 27.08.2017 - 08:45
Perlur: Bjarni Dam av Leynum, hevur tað, hann kann minnast, gingið í fjøruni og eygleitt hvat kemur uppá land av vrakgóðsi. Oyggjatíðindi 17. desember 2008.
Tað er heldur ikki smávegis hvat Bjarni hevur funnið av fløskupostum og øðrum áhugaverdum. Men mánadagin kom hann framá eina plastikk-fløsku ella eitt hylki.
Innihaldið vísti seg m.a. at vera hasj og heroin, staðfesti løgreglan, sum kannaði innihaldið.
Millum alt, Bjarni Dam, hevur funnið millum ár og dag, er hendan nøgdin av rúsevnum, ikki tað mest áhugaverda fyri hann.
Einaferð fann hann eina sjáldsama kúlu, ið hevði slitið seg leysa við New Zealand. Kúlan hevði verið brúkt til kanningar av havbotninum í fleiri túsund metrar dýpi.
Bjarni Dam, sigur, at kúlan líktist hjálmum, sum brúktir verða í oljuvinnuni.
Oyggjatíðindi hevur fyrr tosað við Bjarna Dam um fløskupostar og annað, sum hann hevur funnið, sum vrakgóðs.
Hann hevði lovað okkum, at fann hann nakað annað av áhuga, so vildi hann seta seg í samband við okkum. Og mánadagin ringdi hann um nýggjasta fongin, sum hann ætlaði at útflýggjað løgregluni mánadagin, og ynskti var hjástatt við handanina.
At talan var um sterkar sakir, var onki at ivast í. Politisturin í vaktini, kláraði illa luktin, sum stóð rámur frá posanum, sum Bjarni Dam hvølvdi á borðið.


text:
Klassisk heitvín verma og smakka væl, men serliga søtu sløgini av Madeira, Marsala og Malaga eru frálík at njóta afturvið ella at lata í dessertir.
Madeira
er av oynni Madeira. Tey kendastu sløgini eru tey søtu, sum hóska væl aftur við dessertum. Madeira fæst eisini við turrari smakki.
Liturin kann vera alt frá gyltum til myrkt. Madeira verður goymt á fati, og tað fínasta slagið verður goymt í 15 ár. Madeira kann halda sær upp í eitt ár, eftir at fløskan er latin upp.
Marsala
stavar frá Sisilia. Búgvið Marsalavín hevur ein samasettan brendan smakk, og vínið kann bæði vera súrligt og søtt.
Liturin er myrkt reyður. Marsala egnar seg væl til fordrykk ella aftur við dessert. Eisini er tað væl egnað til matgerð. Marsala verður goymt á fati. Tað fínasta slagið verður goymt í minst 10 ár.
Malaga
er úr býnum Malaga í Spania. Upprunaliga varð tað kallað Malaga-siroppur, tí tað var so søtt. Í dag eru nógv ymisk sløg av Malaga, og tey spenna frá at vera søt til at vera hálvturr.
Liturin kann vera alt frá gulum til svart, og smakkurin er fruktkendur og lættur, serliga í ungum vínum, og tyngri í teimum búnu vínunum.
Vanligu sløgini av Malaga verða goymd á eikifati í 2-5 ár. Fínaru sløgini liggja longri.


text:
25. Okt 2013
Sóley Danielsen ferð í komandi døgum til Danmarkar at undirvísa og leikstjórna, hetta er ein liður í einum samarbeiði millum sjónleikaraskúlan í Klaksvík og ein dramabólk í Danmark. Samarbeiðið kom í lag í summar tá Klaksvíkar sjónleikarafelag var við sínum børnum á...
17. Okt 2013
Barnaleikurin, Keisarans nýggju klæðir" sum Tjóðpallur Føroya setti upp á ólavsøku, var so væl umtóktur, at hann verður tikin uppaftur komandi hósdag og fríggjadag. Fýra sýningar av “Keisarans nýggju klæðir” vóru ólavsøkudagarnar, og tær vóru allarfullsettar. Tað sama vóru tær sýningarnar, ið...
17. Okt 2013
Marita Dalsgaard var í Brunsj og tosaði um mangt og hvat, men eisini um leikin "Sangur í Mjørka " og vit hoyrdu ein av sangunum, sum verður við í leikinum.hoyr Maritu í Brunsj ...
01. Okt 2013
Skeiðið í Rødd og Rørslu var sera væleydnað og fleiri av luttakarunum ynsktu at koma á eitt uppfylgjandi skeið í nærmastu framtíð. Tí eru vit farin í holt við at skipa fyri einum skeiðið fyri eitt sindur roynd, sum vónandi kann verða hildið í januar...
23. Sep 2013
Á samkomu í Müllers pakkhúsi mikukvøldið varð kunngjørt, at Hilmar Joensen, sum er nevndarformaður í MáF hevði fingið tillutað barnamentanarheiðursløn M.A.Jacobsens 2013. Vit her í MáF eru sera errin hansara vegna og ynskja honum hjartaliga til lukku við hesum uppiborðna heiðri. Hann fekk virðislønina...
27. Aug 2013
Nú er tað eitt ár síðan at vit fóru í holt við at tosa um nýggja heimasíðu tí tann gamla hevur brek og ikki kann gerast aftur. Nú langt um leingi er hon soht, er tann nýggja heimasíðan, okkurt er ikki heitl komi uppá pláss...


text:
Borað verður eftir olju í Norra. Ikki Noregi, tí tað er kvæðamál, segði ein privatur vinnulívsmaður um dagarnar. Kanska hevur hann rakt tað rætta oktantalið. At tað er eitt skisma millum alment og privat, ið ger av, um tú frá barnsbeini, sum í sanginum niðanfyri, verður disponeraður fyri Norra- ella Noregssmittuni.
Arbeiðsmenn í hópatali fara til Norra, ja Norra, at vinna sær til lívsins upphald í Førjun, ja Førjun, har tey snakka førist. Sådan er tæ.
Ikki bara í privata vinnulívinum, men eisini í framherjandi privatu ítróttini, dribla tey í dag við Norra.
Í talu verða nógv orð og heiti brúkt, uttan at hin talandi gevur sær stórvegis far um, hvat er rætt, ella bara borðbart til givna høvið. Og soleiðis hevur verið og fer ivaleyst framhaldandi at vera í øllum heimsins málum. Høgur og lágur stílur, og natúrligt ósamsvar millum talaða og skrivaða orðið. Á Læraraskúlanum í fýrsunum, sum onkur rópar áttitárini, segði føroysktlærarin, at tað var blaðstjórin á Tíðindablaðnum, sum fyrst í hálvfjersunum, ella sjeytiárunum, ella enntá sjútiárunum, ið vildi geva heimliga dunnuhylinum eitt kinki kikk og eitt sindur av poppi og tí fann uppá stavingina Norra. - Eg var í Norra í skíferiu, teir lótu skipið byggja í Norra. Líka sum at siga, eg var Nirri á jólum, og teir seldu fiskin Nirri. Og pávin, hann býr í Romm, denn kúla. Eitt tosingarlag, sum smittar á skrivangarlagið, nett sum tá danski Glistrup fór at messa um nýggju almannaklientarnar, sum kropp á kroppi komu ta beinu leið úr Muamedanien. Hesin munnligi navnasiður sæst ofta á skrift eisini. Gamaní, sigi eg ofta Norra í talu, eins og eg sigi Niðri, men á skrift fái eg meg aldri til at siga annað enn Noreg. Onkur sigur tað er kvæðamál, men tað haldi eg ikki. Fyrrverandi skrivarin í Norrøna Felagnum, og ikki Norðurlendska ella Norðurlanda felagnum, hevur onkuntíð, kanska í skemti, gjørt bringuskelti til norðurlendskar fundir, har hann skrivaði Noregur. Mangt er. Føroyska alfrøðin, Wikipedia, hevur fleiri redaktørar, ella ritstjórar. Meðan ein sigur Norra, sigur hin á sama stað Noreg.
Báðir tekstir omanfyri eru úr føroysku Wikipedia. Annan vegin kunnu vit siga, at tað er frálíkt at vit eisini hava landanøvn av tveimum sløgum. Harragud, ella Harraguð, vit hava jú frammanundan tvær Bíbliur og tvey sett av øllum, sum vit dagliga blaða upp í og á ymsan hátt bekenna okkum til. Men í øllum rokanum hava vit lukkutíð ein almenna stovn, og ikki tveir, við eini vælvirkandi skrivstovu, og ikki tveimum, sum beinanvegin svarar bæði í skrift og í talu. Tað er Málstovan hjá Málráðnum. So leingi vit hava eitt samhaldsfast samfelag, har mín skattapeningur millum annað fer til hesa skrivstovu, velji eg at akta hana, tá hon sigur soleiðis:
Eg haldi at allir almennir miðlar, teir eru bara ein, skulu akta hesa skrivstovu. Hvat tey privatu gera, tað mugu tey um. Í meðan fegnist eg um at mítt egna arbeiðspláss aktar Málstovuna og sigur soleiðis um landið, har eg enn kann vitja bróður:
Eftir stendur ósvaraði spurningurin hjá vinnulívsmanninum: Man tað vera eitt skisma millum tað almenna og privata, sum ger av, um fólk siga og skriva Norra ella Noreg?


text:
Ari av Rana
16.05.2018 - 13:43
Tíðindi > Uttanlands > Politikkur
Harðligir samanbrestir vóru við Gaza geiran í gjár, á degnum tá ísraelar hátíðarhildu 70 ára dagin fyri stovnanina av statinum Ísrael. Áleið palestinar 60 lótu lív, meðan áleið 2.771 aðrir vórðu særdir av ísraelska herinum í ógvusliga mótmælinum.
Í dag hevur verið friðarligari, m.a. tí at Hamas hevur kunngjørt streyku í økinum. Hetta hevur við sær at gøturnar eru tómar og handlar hava verið stongdir, meðan fólkið hevur jarða tey deyðu.
Tó eru enn fleiri hundrað, sum mótmæla eystanfyri Gaza City, har nakrir ungir menn kastaðu við ymiskum, og brennandi flogdrekar vórðu sendir yvir markið og settu eld á stór øki, skrivar DR.
Á politiska pallinum er tó ófriður. Fleiri lond hava kallað sínar sendimenn í Ísrael til fund at kunna um støðuna, meðan Frakland og Týskland hava harta ísraelsku handfaringina av støðuni.
Turkiski forsetin, Recep Tayyip Erdogan, hevur kalla Ísrael fyri ein Apartheid stat og útvísti ísraelska sendimannin í Turkalandi, meðan palestinski forsetin, Mahmoud Abbas, sendi boð eftir teirra umboði í Washington um at koma heim, tí at USA flutti sendistovuna úr Tel Aviv til Jerusalem.


text:
Ingi Samuelsen
18.04.2017 - 14:52
Sameindu styrkirnar undir øðrum heimsbardaga høvdu kunnleika til hópdrápini av jødum hálvttriðja ár áðrenn annars hildið. Tær høvdu enntá fyrireikað ákærurnar fyri krígsbrotsverk móti Adolf Hitler og øðrum leiðandi nasistum.
Hetta skrivar The Independant, bygt á nýggjar upplýsingar frá ST, sum ikki hava verið alment atgeingiligar í 70 ár. Skjølini vísa, at so tíðliga sum í desember 1942 vistu stjórnirnar í USA, Bretlandi og Sovjetsamveldinum um, at minst tvær milliónir jødar vórðu myrdir og at fimm milliónir harafturat vóru í vanda fyri at verða dripnir.
Hóast hetta gjørdu londini einki fyri at royna at bjarga hesum fólkunum frá vandanum, skrivar The Independent.
Hinvegin segði Cranborn greivi, ið var ráðharri í stjórnini hjá Churchill, í mars 1943, at Bretland ikki skuldi taka sær av jødunum í Týsklandi, tí pláss var ikki fyri fleiri flóttafólkum í bretska ríkinum.
Upplýsingarnir eru at lesa í bókini ”Human Rights After Hitler”, sum bretski søgufrøðingurin Dan Plesch júst hevur givið út. Hann hevur fingið atgongd til ST-skjøl, ið hava verið hildin loynilig í 70 ár við atlitini til at byggja Týskland skjótt uppaftur eftir kríggið.
Kelda: The Independent
Tey sameindu fyrireikaðu krígsrættarmál móti Hitler og øðrum nasistum


text:
Ingi Samuelsen
15.07.2017 - 19:56
Mentan > Tónleikur > Festivalar
Maðurin er 81 ára gamal. Hann hevur alzheimer, ella okkurt, ið líkist. Kortini megnaði hann at leggja Gøtusand fyri sínar føtur.
Ikki tí. Hann segði onki annað við áhoyrarnar enn ”Thank you”. Har var absolutt einki verbalt samskifti við fjøldini, annað enn sangurin.
Kortini var tað ein framførsla, ið seint verður gloymd. Eitt av hæddarpunktunum í G! søguni.
Hann spældi ikki serliga væl upp á gittaranan, munnharmonikaspælið var einki at reypa av, og djúpi sangurin heldur ikki.
Men hann hevur eitt arsenal av sangum, ið eru so inniligir, so fullir í skaldskapi, lívsroyndum og fynd, at tað heldur allari framførsluni uppi.
Við sær á pallinum hevði hann Jákup Zachariassen á steelguittara og Benjamin Petersen á el-guittara og mandolin, og tað gjørdi, sum vera mann, ikki framførsluna verri.
Eftir ein vátligan seinnapart við sama slavna drivinum, ið merkti náttina í gjár, sleit í, tá Kris kom á pallin, tað gjørdist turt, og tólin tók at skína. Slíkt styrkir løtuna, ið gjørdist gudakend.
Ikki bara tí at Kris sang onkran av sínum kendu sálmum, ’Why me, Lord’ – har vóru allir teir kendu: ”Sunday morning coming down”, ”Me and Bobby McGee”, ”Darby’s Castle”, ”Please don’t tell me how the story ends”, ”The Pilgrim: Chapter 33” og so víðari.
Semja var á Sandinum eftir framførsluna, at vit høvdu verið vitnið til nakað heilt serligt. Ein maður uttan stutttíðarminni, sum kortini dugir sínar tekstir uttanat, megnar at spæla guittaran, og so dánt munnhørpuna eisini, kann okkurt, ið onnur ikki megna. Takk fyri G! og Tummas Justinussen fyri, at tit fingu hetta í lag. Kris spældi ókeypis – vónandi fáa treingjandi børn og barnafamiljur ríkiligt og tiltrongt burturúr, tí Kris hevði sett sum krav, at samsýningin fyri hansara framførslu skuldi latast Barnaheiminum.
Sí eisini: Myndir: Leygardagin 15.7.2017


text:
Tá Jugoslavia syndraðist í 1991, løgdu lýðveldini Serbia og Montenegro saman og stovnaðu nýtt samveldisríki, sum at Jugoslavia. Nýggja samveldisríkið hjálpti serbiska fólkinum í Kroatia og Bosnia at kríggjast; tað elvdi til, at mong lond settu revsitiltøk í verk ímóti Jugoslavia og steðgaðu øllum samhandli við nýggja samveldisríkið.
Knappliga tyeir triðingar av fólkinum í samveldisríkinum vóru serbar. Í landslutinum Vojvodina fyri norðan búgva mangir ungarar, og í Kosovo, syðsta landslutinum í Jugoslavia, eru 90% avfólkinum albanar. Tey flestu tala serbiskt, sum kann verða skrivað við tveimum bókstavaraðum; serbar nýta kyrilliska stavraðið, ið t.d. russar eisini nýta; men kroatar nýta latínska, sum vit eisini nýta.
Í 2003 skifti samveldisríkið navn frá Jugoslavia til Serbia og Montenegro, og eftir at fólkaatkvøða varð hildin í Montenegro í 2006 og úrslitið var, at Montenegro vildi loysa frá Serbia vórðu londini bæði sundurlisin.
Høvuðsstaðurin í Serbia, Beograd, er við Donau, sum rennur ígjøgnum fruktagóða akurlendið norðast í landinum.
Serbia var týdningarmesta ídnaðarlandið í gamla Jugoslavia, og har var nógvur maskin-, matvøru- og klædnaídnaður. Stórar kolalindir og vatnorkuverk við áirnar Donau og Drina og oljan í tí, ið nú er Slovenia, veittu ídnaðinum ravmagnsorku Annars hevur útlendska handilsbannið volt serbiska ídnaðinum stóran skaða.
Serbar gera smakkgóðan og fjølbroyttan mat. Raznjici, spritusteikt lambskjøt við piparfrukt, verður ofta etið aftur við einari skál av jogurti. Kjøtbollar við leyki og róma, nevnt cevapcici, og kálrullur fyltar við kjøti, leyki, ertrum og hvítleyki eru væl dámdir rættir.
Stórur partur av Vesturbalkan er fjallalendi. Orðið "balkan" merkir "fjøll". Fyrstir at nýta hetta orð um hesi lond vóru turkar, sum ráddu á øllum Balkannesi úr 15. øld til fyrst í 20. øld. Frá 1918 til 1991 vórðu øll londini á Vesturbalkan uppi í samveldisríkinum Jugoslavia, tó ikki Albania, sum varð verandi frælst, óheft ríki. Meðan sterki kommunistaovastin Tito ráddi, eydnaðist myndugleikunum at hava tamarhald á spenninginum ímillum øll fólkasløgini; men tá ið hann doyði, og kommunisman í Eysturevropa og Sovjetsamveldinum fall, kyknaði avgamla stríðið ímillum fólkasløgini upp aftur. Tað elvdi til, at Jugoslavia varð syndrað, og herviligt borgarakríggj brast á. Kríggið vardi í 4 ár frá 1991-95.
Alt síðan fornøld hava mong ymisk heimsríki havt hesi lond undir sær, og hvørt teirra hevur havt sína ávirkan á málið, klædnabúnan og átrúnaðin hjá fólki. Her í bosniska býnum Mostar daga kirkjuspírini á ortodoksu kirkjuni, á rómversk-katólsku kirkjuni og islamsk moskutorn upp ímóti luftini. Islam kom henda vegin við turkum, tá ið teir tóku hesi lond í 15. øld. Nú á døgum koma aðrar mentanir aftur at teimum, ið hava verið frammi, so hvørt ymsu tjóðirnar royna at endurskapa samleika sín.
Í mongu dølunum veksur nógvur leyvskógur og nálaskógur. Men bratta og grunna fjallalendið er frálíkt til landbúnað. Mesti landbúnaðurin er fram við áirnar, serliga við Donau. Har verður nógv grønmeti dyrkað, t.d. hvítkál, paprika og bønir; á víðu, grasgóðu fløtunum er nógv neytahald.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Beograd
Vídd: 88.361 km2
Fólkatal: 9.858.000
Alment mál: serbiskt
Átrúnaður: ortodoks kristin 86%, katolikkar 6%, protestantar 1%, islam 3% og aðrir 6%
Stýrirlag: tjóðveldi
Gjaldoyra: dinarur (RSD)


text:
- Tíðindi, mentan og ítróttur
Bolero
Tak niður
Bolero er ein sending við klassiskum tónleiki. Innihaldsliga fevnir sendingin vítt - frá renessansu og barokk fram at okkara døgum. Tónleikurin í teimum einstøku sendingunum hevur ofta ein felagsnevnara. Hesin kann til dømis vera tónleikur úr einum ávísum landi, úr einum tónlistarsøguligum tíðarskeiði ella tónleikur eftir okkurt ávíst tónaskald.
Nógvur klassiskur tónleikur hevur íblástur úr fólkatónleiki. Heitið á sendingini stavar haðani. Bolero er ein spanskur dansur, sum kom fram um ár 1780. Ludwig van Beethoven (1770-1827) var ein tann fyrsti, ið nýtti Bolero í listtónleiki.
Eyðkennislagið til sendingina er Bolero satsurin úr Carmen svituni eftir russiska tónaskaldið Rodion Shedrin (f. 1932).
Skiftandi vertir leggja sendingina til rættis.


text:
Tá ið vit fluttu í okkara nýggja skrivstovubygning í Tórshavn, tóku vit avgerð um at útveita alla reingerð.
Frá PM Pluss fingu vit vegleiðing um vaskiætlan, eftirlit, væl av sápu, pappírsloysnir og útgerð til sápu og pappír.
Vit valdu tí eina heildarloysn frá PM Pluss. Fyri okkum merkir hetta, at vit kunnu nýta okkara dýrabaru tíð, til tað,
sum vit eru góð til, meðan reingerðin av skrivstovunum er í góðum hondum hjá fólki, sum eru dugnalig til hetta arbeiði.
2016-11-23T17:58:30+00:00
Tá ið vit fluttu í okkara nýggja skrivstovubygning í Tórshavn, tóku vit avgerð um at útveita alla reingerð. Frá PM Pluss fingu vit vegleiðing um vaskiætlan, eftirlit, væl av sápu, pappírsloysnir og útgerð til sápu og pappír. Vit valdu tí eina heildarloysn frá PM Pluss. Fyri okkum merkir hetta, at vit kunnu nýta okkara dýrabaru tíð, til tað, sum vit eru góð til, meðan reingerðin av skrivstovunum er í góðum hondum hjá fólki, sum eru dugnalig til hetta arbeiði.
http://pmpluss.fo/testimonials/skansi-offshore/


text:
Tað er rættiliga vanligt at hoyra og lesa okkurt sum: Vit bjóða tykkum vælkomin, ella Tey bjóðaðu honum vælkomnan. Men vælkomin eigur at samsvara við tykkum í bending og eigur sum tað at standa í hvørjumfalli heldur enn í hvønnfalli, sum í dømunum omanfyri. Tað átti sostatt at verið: Vit bjóða tykkum vælkomnum, og: Tey bjóðaðu honum vælkomnum.
Venda vit okkum til ein einstkan persón, er munur á, um talan er um mann ella kvinnu. Er tað eitt mannfólk, vit venda okkum til, siga vit: Vit bjóða tær vælkomnum, men er tað eitt konufólk, eitur tað: Vit bjóða tær vælkomnari.


text:
Móttøka í Sjóvinnuhúsinum
Dan Klein --- 03.05.2018 - 09:17
HÁTÍÐARHALD: Nú komið er á mál við tí partinum av umbyggingini av Sjóvinnuhúsinum í Havn, sum Landsverk hevur havt ábyrgdina av, bjóðar Landsverk til almenna móttøku í bygninginum komandi fríggjadag.
Umbyggingin av tí partinum av Sjóvinnuhúsinum, sum Fróðskaparsetrið skal halda til í, er nú liðugur. Tað vil siga onnur, fjóðra og fimta hædd. Tað eru sjúkrarøktarfrøðideildin og náttúruvísindadeildin á Fróðskaparsetrinum, sum eru fluttar inn her.
Umframt skúlastovur og bólkarúm, eru skrivstovur fundarhølir og allir teir fasilitetir nú til staðar, sum skulu til fyri at skapa eitt gott lestrarumhvørvi. Millum annað er ein fyrilestrarsalur eisini og ein matstova.
Almenna móttøkan verður hildin í silo'ini í Sjóvinnuhúsinum nú fríggjadagin tann 4. mai klokkan 10.30 - 12.00
Skráin
10.30 Móttøkan byrjar
Røðarar
Sigurð í Jákupsstovu, rektari á Fróðskaparsetri Føroya, bjóðar vælkomin
Annika Olsen, borgarstjóri í Havn
Rigmor Dam, landsstýriskvinna í mentamálum
Ewald Kjølbro, stjóri á Landsverki
Ólavur Ellefsen, stýrisformaður á Fróðskaparsetrinum
Øll eru hjartaliga vælkomin at síggja nýggju umstøðurnar hjá Fróðskaparsetrinum og fáa sær ein góðan kaffimunn.


text:
Tíðindi
8. september 2017
Ungfólk í aldrinum 13 til 19 ár, sum hava verið fyri happing, eru einsamøll, hava angist og tunglyndi, eru fýra ferðir í størri vanda fyri at skaða seg sjálva/an álvarsliga seinni í lívinum, samanborið við onnur ungfólk.
Tað kemur fram í eini kanning av nærum 900 ungfólkum í Nord-Trøndelag í Noregi; kanningin hevur fylgt ungfólkunum í 15 ár, eftir at tey hava tikið lut í eini stórari skúlaheilsukanning árini 1995–1997. Kanningin, sum verður nevnd Ung-HUNT1, varpar ljós á lívsdygd, likamliga og sálarliga heilsu. 89 av ungfólkunum eru seinni í lívinum løgd inn á sjúkrahús orsakað av sjálvskaðing ella sjálvsmorðsroynd.
– Nógv tey flestu, umleið 90 prosent, eru innløgd á medisinsku deild, men nøkur fá eru løgd inn á sálarligudeild ella skurðdeild, sigur Ottar Bjerkeset, professari í sálarligari heilsu við Nord universitet.
Hann hevur staðið fyri kanningini saman við granskaranum Asbjørn Junker og starvsfelagnum við NTNU, Johan Håkon Bjørngaard, professara.
Granskararnir fylgdu ungfólkunum í kanningini og skrásettu, um tey vóru innløgd á sjúkrahús; síðan var hugt nærri at, hvat eyðkendi ungfólkini, sum vóru innløgd orsakað av sjálvskaðan ella sjálvmorðsroynd, og tey, sum ikki vóru tað.
– Fyri tey, sum hava stríðst við angist, tunglyndi, happing og einsemi, er vandin fýra ferðir størri fyri sjálvskaðing og sjálvmorðsroynd. Fyri tey, sum hava epilepsi og migrenu, er vandin tvífalt so stórur, sigur Bjerkeset.
Úrslitini eru komin ávart á granskararnar.
- Sumt av tí, sum kemur fram í kanningini, hava vit væntað, til dømis at eyðkenni um angist, tunglyndi, happing og einsemi hava størri vandar við sær. Hinvegin hava vit ikki sæð áður, at vandin er stórur, um tú hevur epilepsi og migrenu.
Kanningar av vaksnum hava víst, at likamligar líðingar ofta hava samband við sálarligar líðingar, og at tær mangan koma fyri til dømis av felag íleguligum viðkvæmi. Umframt kunnu epilepsi ella migrena eisini vera avbjóðandi og føra til økta sálarliga tyngd, sum aftur økir vandan fyri sjálvskaðing.
- Sum heild eiga vit at vera á varðhaldi, tá ið ungfólk vísa tekin um einsemi og vónloysi, ella tey eru happað, ikki minst um tey eisini vísa tekin um angist og tunglyndi, sum ikki bara gongur yvir. Mangan tora vit ikki at spyrja um tey hava sjálvmorðstankar; hinvegin kenna tey, sum hava slíkar tankar, seg tryggari, um onnur vita, at tey hugsa so, sigur Bjerkeset.
Kelda: forskning.no
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Navigatión
Best virðismett mynd
Nýggjastu greinar
Tiltøk
Ongin tiltøk.
Snarboð
Aðalfundurin 2014
Aðalfundurin 2014
Rekord uppmøting. 25 limir møttu. Nevndin varð afturvald og skipaði seg beint eftir fundin.
Í nevndini eru:
Ísak N. Jacobsen, formaður
Símun D. Simonsen, næstformaður
Birgir Simonsen, skrivari & kassameistari
Sveinbjørn Olsen & Per G. Pedersen, nevndarlimir
Petur Hermansen & Jan Hansen, tiltakslimir
Á nevndarfundinum tosaðu vit um at gerða eitt sindur burturúr flaggdegnum, og at hava ein rudding/arbeiðisdag úti á VBH.
Tað er gamalt at flota sær bátin/skipið flaggdagin, men seinastu árini hevur veri sera keðiligt veður á flaggdegnum. Vit hopa at í ár verður betur.
Ruddi/arbeiðisdag kunnu vit hava okkurt vikuskyfti, har veðurmennirnir siga frá góðum veðri.
Viðmerk
Virðismetingar
Logga inn ella melda teg til.


text:
Hallur av Rana 07.12.2017 (15:10)
Strandferðslan: Koyra væntandi ikki meira í dag
Samferðslan hevur verið hart rakt av ódnarveðrinum, ið hevur herjað oyggjarnar í dag, og hevur tað verið neyðugt at avlýst fleiri túrar hjá bæði bussum og skipum.
Sum støðan er nú, so koyra einans bussarnir á Sandoynni, meðan restin er avlýst, og væntandi verður eingin annar túrur í dag.
- Allar bussleiðir, uttan tær á Sandoynni, eru avlýstar, og eingin koyring verður fyrr enn klokkan 16. Tá verður støða tikið til, um koyrast skal nakað aftrat í dag. Men mest hugsandi, so verður ikki koyrt nakað aftrat í dag, tí vit hava ikki koyrt nøkur fólk frá stað A í dag, so sannlíkt er, at tað ikki eru nógv fólk, ið bíða á stað B. Og so leingi sum ávaringin um ikki at koyra millum bygdir stendur við, so fáa vit ikki sent bussarnar hjá okkum avstað, sigur Heri Norðberg úr Strandferðsluni.
Viðvíkjandi skipunum hjá stovninum, so ger Smyril eina roynd at sigla í kvøld.
- Avgerð er tikin um, at Smyril byrjar at sigla klokkan 17.30, tá hann fer av Krambatanga, og siglir síðan sambært ferðaætlanina. Teistin siglir síðsta túr av Gomlurætt klokkan 17.20, Ternan hevur avlýst seinasta túrin til Nólsoyar klokkan 22, meðan Sam, Ritan og Sildberin allir liggja fyri veður.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Í bussi
Koyrir barnið við bussi í skúla, vel tryggastu leiðina til og frá steðgiplássinum. Far heimanífrá í góðari tíð, so ikki er neyðugt at renna til bussin. Ven alla skúlaleiðina saman við barninum – fleiri ferðir.
- Lær barnið at sita niðri í bussinum og vera bundið í trygdarbelti, tá ið tað er í bussinum
- Vís barninum, hvussu tað skal standa við steðgiplássið, so bussførarin sær tað
- Lær barnið at fara í bussin og úr honum á rættan hátt
- Lær barnið, at tað skal ikki fara tvørtur um vegin, fyrr enn bussurin er farin, og gott sýni er aftur
Allir bussar hjá Bygdaleiðum hava trygdarbelti.


text:
Fable 2
Fable 2 er eitt telduspæl sum kemur út til Xbox 360 í oktober 2008. Fable 2 er eftirfylgjarin til Fable sum kom út á Xbox í 2004. Sum í tí fyrsta spælinum, so vera spælarar ein hetja sum broytist alt eftir hvat spælarin ger. Mann kan vera ein góð hetja, ein óndur brotsmaður, ella okkurt mitt ímillum. Nøkur nýggj ting koma til hesa útgávuna, so sum ein hundur, møguleikin at spæla sum maður ella kvinna, og ymiskt annað.
Fable 2 verður at fáa sum Limited útgáva, har mann fær ymisk eyka ting. Í henni er ein serligur diskil við eyka materiali, ein Hobbe-figurur, eitt eyka svørð og dungeon í spælinum og fimm "Fate Cards".
Tann 13. august kemur Fable 2 Pub Games. Hetta er eitt kasino spæl á Xbox Live Arcade sum kostar umleið $10 (50 kr). Peningur sum verður vunnin í hesum spælinum kann brúkast í Fable 2.
Fable 2 kemur út til Xbox 360 tann 21. oktobur. Tað kemur at kosta $60 (300 kr) fyri tað vanliga spælið, og $80 (400 kr) fyri Limited útgávuna.


text:
KT-fyritøkan Tökni, sum millum annað menti og seldi læringsspælið OilSim til amerikanska oljurisan Schlumberger, er farið undir at menna nýggj læringsspøl.
Tað fyrsta í røðini er fiskivinnuspælið Seafoodsim, sum verður ment sum partur av eini ES-verkætlan.
Í døgunum 26.-29. november luttóku gott 400 fólkaskúlalærarar á verkstovuni “Spælgrundað læring”, sum Tökni skipaði fyri á Nám-ráðstevnuni “Skúlin í netsamfelagnum”. Hetta svarar til umleið helvtina av øllum fólkaskúlalærarum í Føroyum.
Endamálið við verkstovuni var at økja um førleikarnar hjá lærarunum at brúka spælgrundaða læring í undirvísingini, umframt at greiða frá nýggja undirvísingaramboðinum og læringsspælinum Seafoodsim.
Lærararnir fingu høvi at royna spælið, sum snýr seg um at fiska á føroyska landgrunninum og fáa bestu fíggjarligu úrtøkuna, samstundis sum samfelagslig og umhvørvislig atlit verða tikin.
Afturmeldingarnar vóru sera positivar.
- “Hetta spælið sær sera gott og spennandi út. Gott við einum fiskivinnuspælið. Tað kundi eg gott hugsað mær at brúkt í skúlanum. Viðkomandi fyri teir føroysku næmingarnar”.
- “Sera stuttligt, og verður bara betri við øllum hugskotunum, sum vóru løgd fram. Altíð gott við læruríkum inputtum/spølum”.
- “Hetta er eitt gott arbeiði, ið tit gera. Heilt avgjørt nakað, ið fer at vinna frama millum næmingarnar og eisini lærararnar”.
- “Gleði meg at sleppa at royna spælið. Absolutt aktuelt. Spennandi.”
- “Haldi hetta er ógvuliga áhugavert og viðkomandi, og vekir áhugan hjá næmingunum fyri fiskivinnu.”
- “Onki at ivast í, at eitt spæl sum "Seafoodsim" er eitt viðkomandi spæl fyri føroysk børn. “
Tökni arbeiðir víðari við Seafoodsim, og fer í 2016 eisini í gongd við eitt læringsspæl um orkuskipanir.


text:
Tann eina dagin, vóru við boðin út til grillkvøld hjá einum, sum býr í einum kolonihava. Ein kolonihavi er sera væl umtókt at hava í Danmark. Nøkur brúka tað sum summarhús, og onnur brúka tað sum fastan búðstað helvtina av árinum. Ætlanin við tí er at tað eru eini lutfallsliga lítil hús, við stórum garði rundan um. Eg havi hoyrt nógv snakkað um hetta áður, og havi ongantíð ordiliga skilt hvat var so fantastiskt við hesum. MEN íjøssus, tað var hugnaligt. Nú hugsar tú, “ja hvat hevur hetta gera við súreplatertuna?”. Ja nú skal eg fortelja tær.. Hann hevði nemliga eitt yvirstórt súreplatræð og bæð okkum øll endiliga fylla posan at taka heim við. Og um vit gjørdu! Súreplir beinleiðis úr trænum smakka altso tíggju ferðir so væl, sum tey ein kann keypa úr handlunum. Mums mums mums, so dagin eftir fór eg beint í køkin at stákast.
Tilfar
Deiggj:
210 g mjøl
2 spsk. sukur
150 bleytt smør
Fylla:
5 súreplir
200 g sukur
2 spsk kanel
Marengslokið:
3 eggjahvítar
240 g sukur
Arbeiðsháttur
Tendra ovnin og set hann á 175 stig.
Sker smørið í bitar og blanda mjøl og sukur saman við. Elt hetta til eitt fast deiggj. Um tað tykist eitt sindur ov bleytt, kanst tú koyra tað í køliskápið í eina løtu. Tað kann verða torført at rulla tertudeiggj út, uttan at tað dettur sundur.
Tip: brúka tveir plast frystiposar. Klipp teir upp soleiðis at teir blíva dupult so stórir. Legg deiggi ímillum posarnar, og rulla tað út.
Koyr tað síðani í ein smurdan tertuform. (tann eg brúkti, var áleið 25 cm).
Skrella nú súreplini og sker tey í bátar. Koyr súreplini og helvtina av sukrinum í eina grýtu og lat tað líka koma upp á kók í fáar minuttir. Lat síðani súreplini kølna eitt sindur, áðrenn tú leggur tey í tertubotnin. Síðani stroyur tú restina av sukrinum og kanelinum oman yvir súreplini.
Til marengslokið pískar tú fyrst eggjahvítarnar stívar. Koyr sukrið og vaniljusukri spakuliga í ímeðan tú pískar.
Koyr nú marrengsið omana yvir súreplini og baka mitt í ovninum í 45 minuttir.
TIPS – Royn hana við jólasúreplum.
Mums! Hendan smakkar.
M&K


text:
Sáttmali
Hvannasund 09.05.2014
Royndartíð og sáttmáli ímillum, Hvannasunds kommunu, leiðsluna í Imba og foreldrabólkin ið varðar av ungdómshúsinum Imba:
Tað eiga altíð at vera í minsta lagi 2 vaksin til staðar tá ungdómshúsið er opið
Tey vaksnu hava ábyrgd av at lata upp og læsa ungdómshúsið
Tey vaksnu skulu tryggja, at tað verður gjørt reint, feiað og vaskað
Tey vaksnu skulu tryggja, at farið verður væl um uttandura økið
Foreldrabólkurin hevur ikki útreiðslur av el og hita
Dentur verur lagdur á, at tey vaksnu eru góðar fyrimyndir hjá teim ungu
Dentur verður lagdur á, at persónlig viðurskiftir, sum tey vaksnu fáa innlit í hjá teim ungu, vera viðfarin á rættan hátt, eitt slag av tagnarskyldu. Men víst verður á, at um neyðugt kann ráðgeving fáast frá leiðsluni í Imba og borgarstjóranum


text:
A horse, a horse, my kingdom for a horse!
Tá ið á stóð hjá Richard triðja, kongi, tí hestur hansara hevði givið skarvin yvir, skal hann sambært Shakespare hava rópt tey gitnu orðini “Ein hest, ein hest, eg lati kongaríki mítt afturfyri ein hest!”
Í neyðini hevur mangur lovað burtur olmussu – og ongin sigur tey ring fyri tað, at tey kanska taka rívan til orðanna, tá ið á stendur. Tað man hava leikað hart á hjá Richardi III, kongi, tá hann var til reiðar at lata eingilsku krúnuna frá sær afturfyri ein gonguføran hest.
Alt hetta fór fram langt áðrenn fólkaræðið varð sett á stovn um okkara leiðir. Her hjá okkum eru tey ráðandi neyvan til reiðar at ofra landið fyri ein hest. Men alt ov mong av teimum eru harafturímóti til reiðar at ofra sítt trúvirði fyri nakrar atkvøður. Og orðini hjá Richardi III kundu tí á politiska leikpallinum í dag eisini ljóðað soleiðis: »Atkvøður, atkvøður, mítt trúvirði afturfyri eina atkvøðu!«
Føroyskir politikarar eru einki eindømi í so máta. Í Danmark hevur Dansk Folkeparti gjørt tað til sítt flokseyðkenni at vevja øll mál saman í ein ellubita fyri at fáa sín vilja. Rossahandlanir hava verið nærum endaleysir gjøgnum søguna, og DF eru ikki tey einastu, ið hava ofrað ein motorveg afturfyri herðingar á útlendingaøkinum.
Politiskir rossahandlar eru heldur ikki eitt nútíðarfyribrigdi. Teir eru líka so gamlir, sum politikkur og vald hava funnist. Teir tykjast at vera eitt alment hjáárin í politikki og valdi. Kanska eru tað bara teir frælsu fjølmiðlarnir, ið eru orsøkin til, at vit hoyra meira um teir í dag enn áður? Men kortini eru nakrir av stútahandlunum ósmakligir, fyri ikki at siga ómoralskir og lúsutir.
Áðrenn floksbýtið í 1906 var tað vist soleiðis í Føroyum, at valevni stillaðu upp sum privatpersónar, og vórðu valdir sum so. Síðani floksbýtið hava valevnið stillað upp fyri ein flokk og eina floksskrá, og skuldu vónandi verið vald eftir floksskránni.
Men soleiðis er tað neyvan kortini. Tá fólk lata seg stilla upp, og tá fólk fara á val, eru tað helst bara tey fægstu, sum veruliga hugsa um floksskrá og floksdisciplin. Heldur verður dyrgt og valt eftir ættarbondum, vinar- og kenningarbondum, privatum áhugamálum, lokalpolitikki, fakfelags-, ítróttar- ella átrúnaðarligum áhugum.
Politisk idealisma og politiskar visiónir hava nú á døgum trong kor allastaðni, og ikki minst í Føroyum, har sjálvdráttur í stóran mun eyðkennir politiska landslagið. Høgrafólk verja stundum vinstrahugsjónir, og vinstrafólk høgrahugsjónir, og fólkaræðið verður tikið so bókstavligt, at ongin veit betur enn ein annar. Ongin skal váða sær at leiða, tí øll hava sama rætt, og vita líka væl. At vera fólkavaldur merkir soleiðis at gera øllum til vildar, tí øll hava rætt, alt er relativt, og ongin skal bestemma yvir nøkrum – undantikið tey fólkavaldu, ið hava suverenan rætt til at áseta sína egnu løn, pensión og arbeiðskor.
Hví ikki bara lata politisku flokkarnar fara í søguna, og venda aftur til støðuna áðrenn 1906, tá tinglimir við góðari samvitsku kundu draga sjálvdrátt, hvør í sínum lagi? Hetta er í veruleikanum støðan, sum hon er í dag, men vit goyma hana bara aftanfyri eina lygn, sum eitur floksbýti.
Politisk idealisma kann eisini vera sera vandamikil, tí hon kann blenda fólk og forða fyri skilagóðum loysnum. Men tá politiska idealisman og floksdisciplinin heilt verður kveistrað til viks, so fáa vit politiska egoismu í staðin, sum helst er ein hin lægsti felagsnevnari fyri okkum menniskju. »Eg ein gigantiskan, tú ein lítlan!«
Orsøkin til hesa svaduna er, at eg sat og blaðaði í gomlum tíðindum, og kom framá ein stubba, har ein tinglimur, búsitandi í Eysturoynni, knappliga hevði gjørt av at atkvøða ímóti nýggju føroysku pensiónsskipanini, tí nøkur almenn arbeiðspláss í Eysturoynni skuldu flytast til Norðoyar!
Heilt erligt! Hvat hava hesi bæði við hvørt annað at gera? Hvussu kann man vevja eina nýggja pensiónsskipan uppí fýra-fimm arbeiðspláss, ið verða flutt um Leirvíksfjørð? Sami tinglimur gjørdi ikki vart við seg, tá TAKS flutti arbeiðspláss úr Norðoyggjum til Eysturoyar. Tað er soleiðis ikki arbeiðsfólkini, tinglimurin hugsar um, men, um seg sjálvan og um næsta val.
Hetta er bara eitt dømi av mongum. Eigur ein ikki at vænta sær eitt sindur av professionalismu, sakligheit og skynsemi frá landsins kosnu? Sjálvandi skulu tey fólkavaldu eisini lurta eftir veljarum sínum, tað er ein treyt fyri fólkaræðinum. Men tey eru kortini vald til at leiða, og ikki vald til at renna undan borgarunum.
Eitt virki ella ein stovnur fer í hundarnar, um leiðslan ikki er professionell – tað sama er saktans galdandi fyri firma’ið Føroyar. Uttan visiónir, skynsemi og leiðslu endar alt í einum vavgreyti, og tað er neyvan ætlanin við firmanum Føroyum?
»Atkvøður, atkvøður, mítt trúvirði fyri eina atkvøðu!« Soleiðis yvirlivir ein kanska í politikki. Men tað skal eisini vera skil í galskapinum.
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.
Sólfinn Hansen
Sólfinn Hansen er føddur í 1978 og starvast á Tekniska Skúla í Klaksvík. Hann er upprunaliga úr Klaksvík, nú búsitandi á Kambsdali. Hann er útbúgvin cand.mag. í føroyskum og søgu og B.S.Sc. í stjórnmálafrøði. Hevur síðani 2003 undirvíst á studentaskúla, HF, handilsskúla, tekniskum skúla og á Fróðskaparsetrinum. Sólfinn er limur í Málráðnum.
Mimmy Vágsheyg
Mimmy Vágsheyg er fødd í 1980 og uppvaksin á Lítlu Brekku í Klaksvík. Miðlingur av trimum systrum. Ein rokalig smágenta við stórum krúllutum hári - hon sum rann, súklaði og tuskaði við dreinginum frá morgun til kvøld. Hon lýsir seg sjálva sum mamma og leikandi venjari. Angrar bert tað hon ikki fekk gjørt. Hon siterar ofta Astrid Lindgren - “Hatta havi eg ikki roynt fyrr, so tað dugi eg heilt vist!”. Orð sum “ógjørligt” finnast slet ikki í hennara verð - naïv og "Optimist by Choice". Pausa er eitt pitstop, til at kunna fyrireika segat kunna drøna avstað aftur.
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.